ê 914/2023

KOMISIJAS ĪSTENOŠANAS REGULA (ES) 2023/914

(2023. gada 20. aprīlis),

ar ko īsteno Padomes Regulu (EK) Nr. 139/2004 par kontroli pār uzņēmumu koncentrāciju un atceļ Komisijas Regulu (EK) Nr. 802/2004

(Dokuments attiecas uz EEZ)

I NODAĻA

*DARBĪBAS JOMA*

1. pants

Šī regula ir piemērojama koncentrācijas darījumu kontrolei, ko veic saskaņā ar Regulu (EK) Nr. 139/2004.

II NODAĻA

*PAZIŅOJUMI UN CITA SNIEGTĀ INFORMĀCIJA*

2. pants

**Personas, kas ir tiesīgas iesniegt paziņojumus**

1. Paziņojumus iesniedz Regulas (EK) Nr. 139/2004 4. panta 2. punktā minētās personas vai uzņēmumi.

2. Ja paziņojumus paraksta personu vai uzņēmumu pilnvaroti ārējie pārstāvji, šie pārstāvji sniedz rakstiskus pierādījumus tam, ka ir attiecīgi pilnvaroti.

3. pants

**Paziņojumu iesniegšana**

1. Paziņojumus iesniedz, izmantojot I pielikumā sniegto CO veidni. Paziņojumus var iesniegt, izmantojot II pielikumā sniegto CO saīsināto veidni, ja ir izpildīti minētajā pielikumā paredzētie nosacījumi. Kopīgos paziņojumus iesniedz, izmantojot vienu veidni.

2. Šā panta 1. punktā minētās veidnes un visus attiecīgos apliecinošos dokumentus Komisijai iesniedz saskaņā ar 22. pantu un instrukcijām, kuras Komisija publicējusi *Eiropas Savienības Oficiālajā Vēstnesī*.

3. Paziņojumus sagatavo kādā no Savienības oficiālajām valodām. Attiecībā uz paziņotājām pusēm šī valoda turklāt ir konkrētās procedūras valoda, kā arī valoda, kurā notiek iespējamas turpmākās procedūras par to pašu koncentrācijas darījumu. Apliecinošos dokumentus iesniedz to oriģinālvalodā. Ja dokumenta oriģinālvaloda nav kāda no Savienības oficiālajām valodām, pievieno tulkojumu procedūras valodā.

4. Ja paziņojumi tiek sniegti saskaņā ar Eiropas Ekonomikas zonas līguma 57. pantu, tos var iesniegt arī kādā no EBTA valstu valodām vai EBTA Uzraudzības iestādes darba valodā. Ja paziņojumi tiek sniegti valodā, kas nav Savienības oficiālā valoda, paziņotājas puses visiem dokumentiem pievieno tulkojumu kādā no Savienības oficiālajām valodām. Tulkojumiem izraudzītā valoda nosaka to, kādu valodu Savienība attiecībā uz paziņotājām pusēm izmanto par procedūras valodu.

4. pants

**Sniedzamā informācija un dokumenti**

1. Paziņojumos ietver informāciju, tai skaitā dokumentus, kas prasīta attiecīgajās veidnēs, kuras sniegtas I un II pielikumā. Informācijai jābūt pareizai un pilnīgai.

2. Komisija pēc paziņotāju pušu rakstiska pieprasījuma var atbrīvot no pienākuma paziņojumā sniegt kādu konkrētu informāciju, ieskaitot dokumentus, vai no jebkuras citas I vai II pielikumā norādītas prasības, ja tā uzskata, ka minēto pienākumu vai prasību ievērošana konkrētās lietas izskatīšanai nav nepieciešama.

3. Komisija paziņotājām pusēm vai to pārstāvjiem nekavējoties rakstiski apliecina paziņojuma saņemšanu vai atbildes saņemšanu uz vēstuli, kuru Komisija nosūtījusi saskaņā ar 5. panta 2. vai 3. punktu.

5. pants

**Paziņojuma spēkā stāšanās diena**

1. Ievērojot 2., 3. un 4. punktu, paziņojumi stājas spēkā dienā, kad tos saņem Komisija.

2. Ja paziņojumā ietvertā informācija, tai skaitā dokumenti, kādā būtiskā aspektā ir nepilnīga, Komisija par to nekavējoties rakstiski informē paziņotājas puses vai to pārstāvjus. Šādos gadījumos paziņojums stājas spēkā dienā, kad Komisija saņem pilnīgu informāciju.

3. Komisijai nekavējoties paziņo būtiskas paziņojumā ietverto faktu izmaiņas, kuras radušās pēc paziņojuma iesniegšanas un par kurām paziņotājas puses zina vai tām būtu jāzina, un jaunu informāciju, kura parādās pēc paziņojuma iesniegšanas, kuru paziņotājas puses zina vai kura tām būtu jāzina un kuru būtu vajadzējis paziņot, ja tā būtu bijusi zināma paziņojuma iesniegšanas brīdī. Gadījumos, kad šādas būtiskas izmaiņas vai jauna informācija varētu nozīmīgi ietekmēt koncentrācijas darījuma novērtējumu, Komisija var uzskatīt paziņojumu par stājušos spēkā dienā, kad tā saņem attiecīgo informāciju. Komisija par to nekavējoties rakstiski informē paziņotājas puses vai to pārstāvjus.

4. Nepareizu vai maldinošu informāciju šā panta vajadzībām uzskata par nepilnīgu informāciju, neskarot Regulas (EK) Nr. 139/2004 14. panta 1. punktu.

5. Komisija, publiskojot paziņojuma iesniegšanas faktu saskaņā ar Regulas (EK) Nr. 139/2004 4. panta 3. punktu, norāda paziņojuma saņemšanas datumu. Ja šā panta 2., 3. vai 4. punkta piemērošanas rezultātā paziņojuma spēkā stāšanās diena ir pēc minētajā publikācijā norādītā datuma, Komisija turpmākā publikācijā norāda šo vēlāko datumu.

6. pants

**Konkrētie noteikumi attiecībā uz pamatotajiem iesniegumiem, papildinājumiem un apliecinājumiem**

1. Pamatotajos iesniegumos Regulas (EK) Nr. 139/2004 4. panta 4. un 5. punkta nozīmē ietver informāciju, tai skaitā dokumentus, kas prasīta šīs regulas III pielikumā. Iesniegtajai informācijai jābūt pareizai un pilnīgai.

2. Pamatotajiem iesniegumiem Regulas (EK) Nr. 139/2004 4. panta 4. un 5. punkta nozīmē *mutatis mutandis* piemēro šīs regulas 2. pantu, 3. panta 1. punkta trešo teikumu, 2., 3. un 4. punktu, 4. pantu, 5. panta 1. līdz 4. punktu un 22. pantu.

3. Paziņojumu papildinājumiem un apliecinājumiem Regulas (EK) Nr. 139/2004 10. panta 5. punkta nozīmē *mutatis mutandis* piemēro šīs regulas 2. pantu, 3. panta 1. punkta trešo teikumu, 2., 3. un 4. punktu, 4. pantu, 5. panta 1. līdz 4. punktu un 22. pantu.

III NODAĻA

*TERMIŅI*

7. pants

**Termiņa skaitīšanas sākums**

Termiņu sāk skaitīt tajā darbdienā šīs regulas 24. panta nozīmē, kas seko notikumam, uz kuru attiecas atbilstīgais Regulas (EK) Nr. 139/2004 noteikums.

8. pants

**Termiņa beigšanās**

1. Darbdienās izteikts termiņš beidzas, kad beidzas tā pēdējā darbdiena.

2. Komisijas noteikts termiņš, kas noteikts kā konkrēts kalendārais datums, beidzas attiecīgās dienas beigās.

9. pants

**Termiņa skaitīšanas apturēšana**

1. Regulas (EK) Nr. 139/2004 9. panta 4. punktā un 10. panta 1. un 3. punktā minēto termiņu skaitīšanu aptur, ja Komisijai saskaņā ar minētās regulas 11. panta 3. punktu vai 13. panta 4. punktu jāpieņem lēmums ar kādu no šiem iemesliem:

a) šīs regulas 11. pantā definētā paziņotāja puse vai cita iesaistītā puse Komisijas noteiktajā termiņā nav iesniegusi Komisijas saskaņā ar Regulas (EK) Nr. 139/2004 11. panta 2. punktu prasīto informāciju vai to ir iesniegusi nepilnīgi;

b) trešā persona Komisijas noteiktajā termiņā nav iesniegusi Komisijas saskaņā ar Regulas (EK) Nr. 139/2004 11. panta 2. punktu prasīto informāciju vai to ir iesniegusi nepilnīgi tādu apstākļu dēļ, par kuriem ir atbildīga kāda no šīs regulas 11. pantā definētajām paziņotājām pusēm vai citām iesaistītajām pusēm;

c) šīs regulas 11. pantā definētā paziņotāja puse vai cita iesaistītā puse ir atteikusies pakļauties pārbaudei, kuru Komisija uzskata par vajadzīgu saskaņā ar Regulas (EK) Nr. 139/2004 13. panta 1. punktu, vai ir atteikusies sadarboties šādas pārbaudes veikšanā saskaņā ar minētās regulas 13. panta 2. punktu;

d) paziņotājas puses nav paziņojušas Komisijai tādas būtiskas paziņojumā ietverto faktu izmaiņas vai tādu jaunu informāciju, kas minētas šīs regulas 5. panta 3. punktā.

2. Regulas (EK) Nr. 139/2004 9. panta 4. punktā un 10. panta 1. un 3. punktā minēto termiņu skaitīšanu aptur, ja Komisijai saskaņā ar minētās regulas 11. panta 3. punktu jāpieņem lēmums, iepriekš neveikušai vienkāršu informācijas pieprasījumu, tādu apstākļu dēļ, par kuriem ir atbildīgs kāds no koncentrācijas darījumā iesaistītajiem uzņēmumiem.

3. Regulas (EK) Nr. 139/2004 9. panta 4. punktā un 10. panta 1. un 3. punktā minēto termiņu skaitīšanu aptur:

a) šā panta 1. punkta a) un b) apakšpunktā minētajos gadījumos – uz laiku no vienkāršajā informācijas pieprasījumā noteiktā termiņa beigām līdz pilnīgas un pareizas ar lēmumu pieprasītās informācijas saņemšanai vai līdz brīdim, kad Komisija paziņotājas puses informē, ka, ņemot vērā tās veiktās izmeklēšanas rezultātus vai tirgus norises, prasītā informācija vairs nav nepieciešama;

b) šā panta 1. punkta c) apakšpunktā minētajos gadījumos – uz laiku no nesekmīgā pārbaudes veikšanas mēģinājuma līdz lēmumā noteiktās pārbaudes pabeigšanai vai līdz brīdim, kad Komisija paziņotājas puses informē, ka, ņemot vērā tās veiktās izmeklēšanas rezultātus vai tirgus norises, noteiktā pārbaude vairs nav nepieciešama;

c) šā panta 1. punkta d) apakšpunktā minētajos gadījumos – uz laiku no minētajā apakšpunktā minēto faktu izmaiņu rašanās līdz pilnīgas un pareizas informācijas saņemšanai;

d) šā panta 2. punktā minētajos gadījumos – uz laiku no lēmumā noteiktā termiņa beigām līdz pilnīgas un pareizas ar lēmumu pieprasītās informācijas saņemšanai vai līdz brīdim, kad Komisija paziņotājas puses informē, ka, ņemot vērā tās veiktās izmeklēšanas rezultātus vai tirgus norises, prasītā informācija vairs nav nepieciešama.

4. Termiņa apturējums sākas nākamajā darbdienā pēc notikuma, kas ir apturējuma iemesls. Apturējums beidzas tās dienas beigās, kad ir novērsts apturējuma iemesls. Ja šī diena nav darbdiena, termiņa apturējums beidzas nākamās darbdienas beigās.

5. Visus datus, kurus Komisija ir saņēmusi izmeklēšanas ietvaros un kuri tai varētu ļaut saskaņā ar 3. punkta a), b) un d) apakšpunktu atzīt, ka prasītā informācija vai noteiktā pārbaude vairs nav nepieciešama, Komisija apstrādā saprātīgā periodā.

10. pants

**Termiņu ievērošana**

1. Regulas (EK) Nr. 139/2004 4. panta 4. punkta ceturtajā daļā, 9. panta 4. punktā, 10. panta 1. un 3. punktā un 22. panta 3. punktā minētos termiņus uzskata par ievērotiem, ja Komisija attiecīgo lēmumu ir pieņēmusi pirms attiecīgā termiņa beigšanās.

2. Regulas (EK) Nr. 139/2004 4. panta 4. punkta otrajā daļā un 5. punkta trešajā daļā, 9. panta 2. punktā un 22. panta 1. punkta otrajā daļā un 2. punkta otrajā daļā minētos termiņus uzskata par attiecīgās dalībvalsts ievērotiem, ja šī dalībvalsts pirms attiecīgā termiņa beigšanās rakstiski informē Komisiju vai attiecīgi iesniedz rakstisku pieprasījumu vai pievienojas šādam pieprasījumam.

3. Regulas (EK) Nr. 139/2004 9. panta 6. punktā minēto termiņu uzskata par ievērotu, ja attiecīgās dalībvalsts kompetentā iestāde attiecīgos uzņēmumus pirms attiecīgā termiņa beigšanās informē tā, kā paredzēts minētajā noteikumā.

IV NODAĻA

TIESĪBU TIKT UZKLAUSĪTAM IZMANTOŠANA UN UZKLAUSĪŠANA

11. pants

**Uzklausāmās puses**

Attiecībā uz tiesībām tikt uzklausītam saskaņā ar Regulas (EK) Nr. 139/2004 18. pantu tiek izšķirtas šādas puses:

a) paziņotājas puses, tas ir, personas vai uzņēmumi, kas iesniedz paziņojumu saskaņā ar Regulas (EK) Nr. 139/2004 4. panta 2. punktu;

b) citas iesaistītās puses, tas ir, iecerētā koncentrācijas darījuma puses, kas nav paziņotājas puses, piemēram, pārdevējs un uzņēmums, kurš ir koncentrācijas darījuma objekts;

c) trešās personas, tas ir, fiziskas vai juridiskas personas, tai skaitā klienti, piegādātāji un konkurenti, ja tās pierāda pietiekamu ieinteresētību Regulas (EK) Nr. 139/2004 18. panta 4. punkta otrā teikuma nozīmē, un jo īpaši:

i) attiecīgo uzņēmumu administratīvo vai vadības struktūru locekļi vai šo uzņēmumu darbinieku atzītie pārstāvji;

ii) patērētāju apvienības, ja iecerētais koncentrācijas darījums attiecas uz produktiem vai pakalpojumiem, ko izmanto galapatērētāji;

d) puses, attiecībā uz kurām Komisija paredz pieņemt lēmumu saskaņā ar Regulas (EK) Nr. 139/2004 14. vai 15. pantu.

12. pants

**Lēmumi par koncentrācijas darījumu apturēšanu**

1. Ja Komisija paredz saskaņā ar Regulas (EK) Nr. 139/2004 7. panta 3. punktu pieņemt lēmumu, kas negatīvi ietekmētu vienu vai vairākas puses, tā rakstiski informē paziņotājas puses un citas iesaistītās puses par saviem iebildumiem un nosaka termiņu, kurā puses var rakstiski paust savu viedokli.

2. Ja Komisija saskaņā ar Regulas (EK) Nr. 139/2004 18. panta 2. punktu ir pieņēmusi šā panta 1. punktā minēto lēmumu provizoriski, nedevusi paziņotājām pusēm un citām iesaistītajām pusēm iespēju paust viedokli, tā nekavējoties nosūta tām provizoriskā lēmuma tekstu un nosaka termiņu, kurā puses var rakstiski paust savu viedokli.

Kad paziņotājas puses un citas iesaistītās puses ir paudušas savu viedokli, Komisija pieņem galīgo lēmumu, ar kuru atceļ, groza vai apstiprina provizorisko lēmumu. Ja paziņotājas puses un citas iesaistītās puses noteiktajā termiņā nav rakstiski paudušas savu viedokli, tad, šim termiņam beidzoties, Komisijas provizoriskais lēmums kļūst galīgs.

13. pants

**Lēmumi par lietas būtību**

1. Ja Komisija paredz pieņemt lēmumu saskaņā ar Regulas (EK) Nr. 139/2004 6. panta 3. punktu vai 8. panta 2. līdz 6. punktu, tā pirms apspriešanās ar Padomdevēju komiteju uzklausa puses saskaņā ar minētās regulas 18. panta 1. un 3. punktu.

Šīs regulas 12. panta 2. punktu piemēro *mutatis mutandis*, ja, piemērojot Regulas (EK) Nr. 139/2004 18. panta 2. punktu, Komisija ir pieņēmusi provizorisku lēmumu saskaņā ar minētās regulas 8. panta 5. punktu.

2. Komisija savus iebildumus paziņotājām pusēm adresē rakstiski – iebildumu paziņojumā. Pēc tam, kad ir izdots iebildumu paziņojums, Komisija var paziņotājām pusēm adresēt vēl vienu vai vairākus papildu iebildumu paziņojumus, ja tā vēlas izvirzīt jaunus iebildumus vai mainīt iepriekš izvirzīto iebildumu būtību.

Paziņojot par iebildumiem, Komisija nosaka termiņu, kurā paziņotājas puses var rakstiski informēt Komisiju par savām piezīmēm.

Komisija informē citas iesaistītās puses par šā panta pirmajā daļā minētajiem iebildumiem un nosaka termiņu, kurā minētās puses var rakstiski informēt Komisiju par savām piezīmēm.

Komisijai nav pienākuma ņemt vērā piezīmes, kas saņemtas pēc tās noteiktā termiņa.

3. Puses, kurām adresēti iebildumi vai kuras ir tikušas informētas par šiem iebildumiem, savās rakstiskajās piezīmēs var norādīt visus tām zināmos būtiskos faktus un pievieno attiecīgos dokumentus, kas pierāda norādītos faktus. Puses var arī ierosināt Komisijai uzklausīt personas, kas var apstiprināt minētos faktus. Tās savas piezīmes Komisijai iesniedz saskaņā ar 22. pantu un instrukcijām, kuras Komisija publicējusi *Eiropas Savienības Oficiālajā Vēstnesī*. Komisija šo rakstisko piezīmju kopijas nekavējoties pārsūta dalībvalstu kompetentajām iestādēm.

4. Pēc iebildumu paziņojuma izdošanas Komisija var paziņotājām pusēm adresēt faktu vēstuli, kurā tās informē par papildu vai jauniem faktiem vai pierādījumiem, kurus Komisija vēlas izmantot jau izvirzīto iebildumu pamatošanai.

Nosūtot faktu vēstuli, Komisija nosaka termiņu, kurā paziņotājas puses var rakstiski informēt Komisiju par savām piezīmēm.

5. Ja Komisija paredz pieņemt lēmumu saskaņā ar Regulas (EK) Nr. 139/2004 14. vai 15. pantu, tā pirms apspriešanās ar Padomdevēju komiteju saskaņā ar minētās regulas 18. panta 1. un 3. punktu uzklausa puses, attiecībā uz kurām Komisija paredz pieņemt šādu lēmumu.

*Mutatis mutandis* piemēro 2. punkta pirmajā un otrajā daļā un 3. un 4. punktā paredzēto procedūru.

14. pants

**Mutiskā uzklausīšana**

1. Ja Komisija paredz pieņemt lēmumu saskaņā ar Regulas (EK) Nr. 139/2004 6. panta 3. punktu vai 8. panta 2. līdz 6. punktu, tā paziņotājām pusēm, kuras rakstiskajās piezīmēs to prasījušas, dod iespēju izklāstīt savus argumentus mutiskā uzklausīšanā. Komisija paziņotājām pusēm arī citos procedūras posmos var dot iespēju paust viedokli mutiski.

2. Ja Komisija paredz pieņemt lēmumu saskaņā ar Regulas (EK) Nr. 139/2004 6. panta 3. punktu vai 8. panta 2. līdz 6. punktu, tā arī citām iesaistītajām pusēm, kuras rakstiskajās piezīmēs to prasījušas, dod iespēju izklāstīt savus argumentus mutiskā uzklausīšanā. Komisija citām iesaistītajām pusēm arī citos procedūras posmos var dot iespēju paust viedokli mutiski.

3. Ja Komisija paredz pieņemt lēmumu saskaņā ar Regulas (EK) Nr. 139/2004 14. vai 15. pantu, tā pusēm, kurām tā paredz piemērot naudas sodu vai periodisku soda maksājumu, dod iespēju izklāstīt savus argumentus mutiskā uzklausīšanā, ja tās rakstiskajās piezīmēs to prasījušas. Komisija šīm pusēm arī citos procedūras posmos var dot iespēju paust viedokli mutiski.

15. pants

**Mutiskās uzklausīšanas norise**

1. Mutisko uzklausīšanu pilnīgi neatkarīgi veic uzklausīšanas amatpersona.

2. Komisija uzaicina uzklausāmās personas ierasties uz mutisko uzklausīšanu tās noteiktā datumā.

3. Komisija uzaicina mutiskajās uzklausīšanās piedalīties dalībvalstu kompetentās iestādes.

4. Personas, kuras uzaicinātas ierasties, ierodas vai nu personīgi, vai arī tās pārstāv juridiskie pārstāvji vai to statūtos noteiktas pilnvarotās personas. Uzņēmumus un uzņēmumu apvienības turklāt var pārstāvēt pienācīgi pilnvarots pārstāvis, kas iecelts no pastāvīgo darbinieku vidus.

5. Komisijas uzklausītajām personām var palīdzēt to juristi vai citas kvalificētas un pienācīgi pilnvarotas personas, kuras pielaidusi uzklausīšanas amatpersona.

6. Mutiskā uzklausīšana nav atklāta. Katru personu var uzklausīt atsevišķi vai citu uzaicināto personu klātbūtnē, ņemot vērā uzņēmumu leģitīmās intereses attiecībā uz komercnoslēpumu un citas konfidenciālas informācijas aizsardzību.

7. Uzklausīšanas amatpersona visām pusēm 11. panta nozīmē, Komisijas dienestiem un dalībvalstu kompetentajām iestādēm var atļaut mutiskās uzklausīšanas laikā uzdot jautājumus.

8. Uzklausīšanas amatpersona var noturēt sagatavošanās sanāksmi ar attiecīgo pušu un Komisijas dienestu piedalīšanos, lai atvieglotu mutiskās uzklausīšanas efektīvu organizāciju.

9. Visu uzklausīto personu izteikumus protokolē. Pēc attiecīga pieprasījuma protokolu dara pieejamu konkrēto mutisko uzklausīšanu apmeklējušajām personām. Ņem vērā uzņēmumu leģitīmās intereses attiecībā uz komercnoslēpumu un citas konfidenciālas informācijas aizsardzību.

16. pants

**Trešo personu uzklausīšana**

1. Ja trešās personas lūdz tās uzklausīt, Komisija šīs personas rakstiski informē par procedūras būtību un priekšmetu un nosaka termiņu, kurā tās var paust savu viedokli.

2. Ja ir izdots iebildumu paziņojums vai papildu iebildumu paziņojums, Komisija var nosūtīt trešām personām attiecīgā paziņojuma nekonfidenciālu versiju vai informēt tās par procedūras būtību un priekšmetu, izmantojot citus atbilstošus līdzekļus. Šajā nolūkā paziņotājas puses piecu darbdienu laikā no paziņojuma saņemšanas norāda visu informāciju, kuru tās iebildumos uzskata par konfidenciālu, ievērojot 18. panta 3. punkta otro un trešo daļu. Komisija iebildumu nekonfidenciālo versiju trešām personām nodrošina tikai izmantošanai attiecīgās saskaņā ar Regulu (EK) Nr. 139/2004 notiekošās procedūras vajadzībām. Pirms iebildumu nekonfidenciālās versijas saņemšanas trešām personām jāakceptē minētais izmantošanas ierobežojums.

Ja iebildumu paziņojums nav izdots, Komisijai nav pienākuma 1. punktā minētajām trešām personām sniegt jebkādu informāciju, izņemot informāciju par procedūras būtību un priekšmetu.

3. Šā panta 1. punktā minētās trešās personas pauž savu viedokli rakstiski un noteiktajā termiņā. Komisija attiecīgā gadījumā šīm trešām personām, kuras rakstiskajās piezīmēs to prasījušas, var dot iespēju piedalīties uzklausīšanā. Arī citos gadījumos tā var dot iespēju šīm trešām personām paust viedokli mutiski.

4. Komisija var uzaicināt jebkuru citu fizisku vai juridisku personu paust viedokli rakstiski vai mutiski, tai skaitā mutiskā uzklausīšanā.

V NODAĻA

*PIEKĻUVE LIETAS MATERIĀLIEM UN RĪKOŠANĀS AR KONFIDENCIĀLU INFORMĀCIJU*

17. pants

**Piekļuve lietas materiāliem un dokumentu izmantošana**

1. Pēc attiecīga pieprasījuma Komisija nodrošina piekļuvi lietas materiāliem tām pusēm, kurām tā ir adresējusi iebildumu paziņojumu, lai dotu tām iespēju izmantot tiesības uz aizstāvību. Piekļuvi nodrošina pēc tam, kad Komisija ir paziņotājām pusēm paziņojusi iebildumu paziņojumu.

2. Komisija pēc attiecīga pieprasījuma arī citām iesaistītajām pusēm, kuras tikušas informētas par iebildumiem, nodrošina piekļuvi lietas materiāliem, ciktāl tas vajadzīgs šo pušu piezīmju sagatavošanai.

3. Tiesības piekļūt lietas materiāliem neattiecas uz:

a) konfidenciālu informāciju;

b) Komisijas iekšējiem dokumentiem;

c) dalībvalstu kompetento iestāžu iekšējiem dokumentiem;

d) saraksti starp Komisiju un dalībvalstu kompetentajām iestādēm;

e) saraksti starp dalībvalstu kompetentajām iestādēm;

f) saraksti starp Komisiju un citām konkurences iestādēm.

4. Dokumentus, kas iegūti, piekļūstot lietas materiāliem saskaņā ar šo pantu, drīkst izmantot tikai attiecīgās saskaņā ar Regulu (EK) Nr. 139/2004 notiekošās procedūras vajadzībām.

18. pants

**Rīkošanās ar konfidenciālu informāciju**

1. Informāciju, tai skaitā dokumentus, Komisija nepaziņo un nedara pieejamu, ja:

a) tā satur komercnoslēpumus vai citu konfidenciālu informāciju;

b) Komisija uzskata, ka attiecīgās informācijas izpaušana konkrētās procedūras vajadzībām nav nepieciešama.

2. Personas, uzņēmumi vai uzņēmumu apvienības, kas dara zināmu savu viedokli vai piezīmes saskaņā ar šīs regulas 12., 13. un 16. pantu vai sniedz informāciju saskaņā ar Regulas (EK) Nr. 139/2004 11. pantu, vai vēlāk iesniedz Komisijai papildu informāciju tās pašas procedūras gaitā, Komisijas noteiktajā termiņā skaidri norāda visus materiālus, kurus tie uzskata par konfidenciāliem, sniedzot pamatojumu, un iesniedz atsevišķu nekonfidenciālu versiju.

3. Neskarot 2. punktu, Komisija var prasīt, lai personas, kas minētas Regulas (EK) Nr. 139/2004 3. pantā, uzņēmumi un uzņēmumu apvienības visos gadījumos, kad tie sniedz vai ir snieguši dokumentus vai paziņojumus saskaņā ar Regulu (EK) Nr. 139/2004, norādītu, kurus dokumentus vai dokumentu daļas tie uzskata par tiem piederošus komercnoslēpumus vai citu konfidenciālu informāciju saturošiem, un norādītu, attiecībā uz kuriem uzņēmumiem šie dokumenti uzskatāmi par konfidenciāliem.

Komisija turklāt var prasīt, lai personas, kas minētas Regulas (EK) Nr. 139/2004 3. pantā, uzņēmumi vai uzņēmumu apvienības norādītu, kuras iebildumu paziņojuma, lietas kopsavilkuma vai Komisijas pieņemta lēmuma daļas tie uzskata par komercnoslēpumus saturošām.

Ja tiek norādīti komercnoslēpumi vai cita konfidenciāla informācija, tad attiecīgās personas, uzņēmumi un uzņēmumu apvienības Komisijas noteiktajā termiņā sniedz pamatojumu un iesniedz atsevišķu nekonfidenciālu versiju.

4. Ja attiecīgās personas, uzņēmumi vai uzņēmumu apvienības neizpilda 2. vai 3. punkta prasības, Komisija drīkst pieņemt, ka attiecīgie dokumenti vai paziņojumi nesatur konfidenciālu informāciju.

VI NODAĻA

*UZŅĒMUMU PIEDĀVĀTĀS SAISTĪBAS*

19. pants

**Saistību iesniegšanas termiņi**

1. Saistības, ko attiecīgie uzņēmumi piedāvā uzņemties saskaņā ar Regulas (EK) Nr. 139/2004 6. panta 2. punktu, iesniedz Komisijai 20 darbdienu laikā no paziņojuma saņemšanas dienas.

2. Saistības, ko attiecīgie uzņēmumi piedāvā uzņemties saskaņā ar Regulas (EK) Nr. 139/2004 8. panta 2. punktu, iesniedz Komisijai 65 darbdienu laikā no procedūras sākšanas dienas.

Ja attiecīgie uzņēmumi sākotnēji piedāvā uzņemties saistības mazāk nekā 55 darbdienu laikā no procedūras sākšanas dienas, bet iesniedz saistību grozītu versiju 55 darbdienu laikā no minētās dienas vai vēlāk, grozītās saistības Regulas (EK) Nr. 139/2004 10. panta 3. punkta otrā teikuma piemērošanas nolūkā uzskata par jaunām saistībām.

Ja termiņš lēmuma pieņemšanai saskaņā ar Regulas (EK) Nr. 139/2004 8. panta 1. līdz 3. punktu tiek pagarināts saskaņā ar minētās regulas 10. panta 3. punkta otro daļu, saistību iesniegšanai paredzēto 65 darbdienu termiņu automātiski pagarina par tikpat darbdienām.

Izņēmuma apstākļos Komisija var piekrist ņemt vērā saistības, kas piedāvātas pēc attiecīgā šajā pantā paredzētā iesniegšanas termiņa beigām. Lemjot par to, vai šādos apstākļos piekrist piedāvāto saistību vērā ņemšanai, Komisija jo īpaši ievēro nepieciešamību izpildīt Regulas (EK) Nr. 139/2004 19. panta 5. punkta prasības.

3. *Mutatis mutandis* piemēro 7., 8. un 9. pantu.

20. pants

**Saistību iesniegšanas procedūra**

1. Saistības, ko attiecīgie uzņēmumi piedāvā uzņemties saskaņā ar Regulas (EK) Nr. 139/2004 6. panta 2. punktu vai 8. panta 2. punktu, Komisijai iesniedz saskaņā ar 22. pantu un instrukcijām, kuras Komisija publicējusi *Eiropas Savienības Oficiālajā Vēstnesī*. Komisija šīs saistības nekavējoties pārsūta dalībvalstu kompetentajām iestādēm.

2. Papildus 1. punktā noteiktajām prasībām attiecīgie uzņēmumi, piedāvājot uzņemties saistības saskaņā ar Regulas (EK) Nr. 139/2004 6. panta 2. punktu vai 8. panta 2. punktu, vienlaikus iesniedz šīs regulas IV pielikumā sniegtajā RM veidnē prasīto informāciju saskaņā ar 22. pantu un instrukcijām, kuras Komisija publicējusi *Eiropas Savienības Oficiālajā Vēstnesī*. Iesniegtajai informācijai jābūt pareizai un pilnīgai.

RM veidnei, ko pievieno saistībām, kuras tiek piedāvāts uzņemties saskaņā ar Regulas (EK) Nr. 139/2004 6. panta 2. punktu vai 8. panta 2. punktu, *mutatis mutandis* piemēro 4. pantu.

3. Piedāvājot uzņemties saistības saskaņā ar Regulas (EK) Nr. 139/2004 6. panta 2. punktu vai 8. panta 2. punktu, attiecīgie uzņēmumi vienlaikus skaidri norāda visu informāciju, kuru tie uzskata par konfidenciālu, sniedzot pamatojumu, un iesniedz atsevišķu nekonfidenciālu versiju.

4. Saistības, kuras tiek piedāvāts uzņemties saskaņā ar Regulas (EK) Nr. 139/2004 6. panta 2. punktu vai 8. panta 2. punktu, paraksta paziņotājas puses, kā arī citas iesaistītās puses, kurām šīs saistības uzliek pienākumus.

5. Pēc tam, kad pieņemts lēmums saskaņā ar Regulas (EK) Nr. 139/2004 6. panta 2. punktu vai 8. panta 2. punktu, Komisijas Konkurences ģenerāldirektorāta vietnē nekavējoties publicē saistību nekonfidenciālo versiju. Tālab paziņotājas puses iesniedz Komisijai saistību nekonfidenciālo versiju piecu darbdienu laikā no dienas, kad pieņemts lēmums saskaņā ar Regulas (EK) Nr. 139/2004 6. panta 2. punktu vai 8. panta 2. punktu.

21. pants

**Pilnvarnieki**

1. Saistības, ko attiecīgie uzņēmumi piedāvā uzņemties saskaņā ar Regulas (EK) Nr. 139/2004 6. panta 2. punktu vai 8. panta 2. punktu, var ietvert attiecīgo uzņēmumu apmaksāta viena vai vairāku neatkarīgu pilnvarnieku iecelšanu nolūkā palīdzēt Komisijai pārraudzīt pušu saistību izpildi vai īstenot šīs saistības. Pilnvarniekus var iecelt puses pēc tam, kad Komisija tos ir apstiprinājusi, vai pati Komisija. Pilnvarnieki pilda savus uzdevumus Komisijas uzraudzībā.

2. Komisija savā lēmumā saskaņā ar Regulas (EK) Nr. 139/2004 6. panta 2. punktu vai 8. panta 2. punktu var ietvert nosacījumus vai pienākumus attiecībā uz 1. punktā minētajiem pilnvarniekiem.

VII NODAĻA

*DAŽĀDI NOTEIKUMI*

22. pants

**Dokumentu nosūtīšana un parakstīšana**

1. Dokumentu nosūtīšana uz Komisiju un no tās notiek digitāli, izņemot, ja Komisija izņēmuma kārtā atļauj izmantot citus 6. un 7. punktā norādītos līdzekļus.

2. Ja ir nepieciešams paraksts, digitāli iesniegtajiem dokumentiem jābūt parakstītiem, izmantojot vismaz vienu kvalificētu elektronisko parakstu, kas atbilst prasībām, kuras noteiktas Regulā (ES) Nr. 910/2014 (“*eIDAS* regula”)[[1]](#footnote-1) un tās turpmākajos grozījumos.

3. Detalizētas tehniskās specifikācijas attiecībā uz nosūtīšanas līdzekļiem un parakstīšanu publicē *Eiropas Savienības Oficiālajā Vēstnesī* un dara pieejamas Komisijas Konkurences ģenerāldirektorāta vietnē.

4. Izņemot I, II un III pielikumā sniegtās veidnes, visi dokumenti, kas Komisijai elektroniski nosūtīti darbdienā, tiek uzskatīti par saņemtiem to nosūtīšanas dienā, ja automātiskā saņemšanas apliecinājuma laika zīmogs apliecina saņemšanu minētajā dienā. I, II un III pielikumā sniegtās veidnes, kas Komisijai elektroniski nosūtītas darbdienā, uzskata par saņemtām to nosūtīšanas dienā, ja automātiskā saņemšanas apliecinājuma laika zīmogs apliecina saņemšanu minētajā dienā vai nu pirms Konkurences ĢD vietnē norādītā darba laika, vai darba laikā. I, II un III pielikumā sniegtās veidnes, kas Komisijai elektroniski nosūtītas darbdienā, bet pēc Konkurences ĢD vietnē norādītā darba laika, uzskata par saņemtām nākamajā darbdienā. Visus dokumentus, kas Komisijai elektroniski nosūtīti dienā, kura nav darbdiena, uzskata par saņemtiem nākamajā darbdienā.

5. Komisijai elektroniski nosūtītos dokumentus neuzskata par saņemtiem, ja dokumenti vai to daļas:

a) ir nelietojami (bojāti);

b) satur vīrusus, ļaunprogrammatūru vai citus apdraudējumus;

c) satur elektroniskos parakstus, kuru derīgumu Komisija nevar pārbaudīt.

Minētajos gadījumos Komisija nekavējoties informē sūtītāju.

6. Dokumentus, kas Komisijai nosūtīti ierakstītā sūtījumā, uzskata par saņemtiem dienā, kad tie saņemti adresē, kura publicēta *Eiropas Savienības Oficiālajā Vēstnesī*. Šo adresi norāda arī Komisijas Konkurences ģenerāldirektorāta vietnē.

7. Dokumentus, kas Komisijai nogādāti personīgi, uzskata par saņemtiem dienā, kad tie saņemti adresē, kura publicēta *Eiropas Savienības Oficiālajā Vēstnesī*, ja šo faktu apliecina Komisijas izsniegts saņemšanas apliecinājums. Šo adresi norāda arī Komisijas Konkurences ģenerāldirektorāta vietnē.

23. pants

**Termiņu noteikšana**

1. Nosakot 12. panta 1. un 2. punktā, 13. panta 2. punktā un 16. panta 1. punktā minētos termiņus, Komisija ņem vērā lietas steidzamību un laiku, kurš paziņotājām pusēm, citām iesaistītajām pusēm vai trešām personām vajadzīgs viedokļa vai piezīmju sagatavošanai. Komisija ņem vērā arī valsts svētku dienas valstī, kurā atrodas paziņotājas puses, citas iesaistītās puses vai trešās personas.

2. Termiņus nosaka kā konkrētu kalendāro datumu.

24. pants

**Darbdienas**

Termins “darba dienas” Regulā (EK) Nr. 139/2004 un “darbdienas” šajā regulā nozīmē visas dienas, izņemot sestdienas, svētdienas un Komisijas brīvdienas, kuras pirms gada sākuma publicētas *Eiropas Savienības Oficiālajā Vēstnesī*.

25. pants

**Atcelšana un pārejas noteikumi**

1. Neskarot 2. punktu, Regula (EK) Nr. 802/2004 tiek atcelta no 2023. gada 1. septembra.

Atsauces uz atcelto regulu uzskata par atsaucēm uz šo regulu.

2. Regulu (EK) Nr. 802/2004 turpina piemērot koncentrācijas darījumiem, uz kuriem attiecas Regula (EK) Nr. 139/2004 un kuri tika paziņoti līdz 2023. gada 31. augustam (ieskaitot).

26. pants

**Stāšanās spēkā**

Šī regula stājas spēkā 2023. gada 1. septembrī.

Šī regula uzliek saistības kopumā un ir tieši piemērojama visās dalībvalstīs.

IV PIELIKUMS

**VEIDNE ATTIECĪBĀ UZ INFORMĀCIJU SAISTĪBU IESNIEGŠANAI SASKAŅĀ AR PADOMES REGULAS (EK) Nr. 139/2004 6. PANTA 2. PUNKTU UN 8. PANTA 2. PUNKTU**

**(RM VEIDNE)**

IEVADS

1. Šajā veidnē ir noteikta informācija un dokumenti, kas attiecīgajiem uzņēmumiem jāiesniedz, piedāvājot uzņemties saistības saskaņā ar Regulas (EK) Nr. 139/2004[[2]](#footnote-2) 6. panta 2. punktu vai 8. panta 2. punktu. Prasītā informācija ir nepieciešama, lai Komisija varētu pārbaudīt, vai piedāvātās saistības spēj nodrošināt koncentrācijas darījuma saderību ar iekšējo tirgu, novēršot efektīvas konkurences būtisku kavēšanu. Prasītās informācijas apjoms būs atšķirīgs atkarībā no piedāvāto korektīvo pasākumu veida un struktūras. Piemēram, attiecībā uz korektīvajiem pasākumiem, kas paredz nepilnīgu nodalīšanu (*carve-out*), parasti būs vajadzīga sīkāka informācija nekā attiecībā uz autonomu uzņēmējdarbības bloku atsavināšanu.

2. Šajā RM veidnē prasītā informācija jāsniedz attiecīgajā veidnes iedaļā, un tai jābūt pareizai un pilnīgai.

3. Saskaņā ar 5. panta 4. punktu vai 6. panta 2. punktu Komisijas Īstenošanas regulā (ES) 2023/914 , ar ko īsteno Padomes Regulu (EK) Nr. 139/2004 par kontroli pār uzņēmumu koncentrāciju[[3]](#footnote-3) (“Īstenošanas regula”), RM veidnē sniegtu nepareizu vai maldinošu informāciju uzskata par nepilnīgu informāciju.

4. Ievērojot Apvienošanās regulas 14. panta 1. punkta a) apakšpunktu, pusēm, kuras tīši vai nolaidības dēļ sniedz nepareizu vai maldinošu informāciju, var tikt uzlikts naudas sods, kas var sasniegt 1 % no attiecīgā uzņēmuma kopējā apgrozījuma.

5. Turklāt, ievērojot Apvienošanās regulas 6. panta 3. punkta a) apakšpunktu un 8. panta 6. punkta a) apakšpunktu, Komisija var atsaukt lēmumu par paziņotā koncentrācijas darījuma saderību, ja minētā lēmuma pamatā ir nepareiza informācija, par ko ir atbildīga kāda no koncentrācijas darījuma pusēm.

6. Saskaņā ar Īstenošanas regulas 4. panta 2. punktu un 20. panta 2. punktu Komisija var atbrīvot no pienākuma sniegt kādu konkrētu RM veidnē prasīto informāciju, tai skaitā dokumentus, vai no citām prasībām, ja tā uzskata, ka minēto pienākumu vai prasību izpilde konkrētās lietas izskatīšanai nav nepieciešama. Tādā gadījumā iesniedzējas puses var prasīt Komisijai, lai tā atbrīvo no pienākuma sniegt šo informāciju vai no citām RM veidnes prasībām attiecībā uz šo informāciju. Komisija ir gatava iepriekš apspriest šos pieprasījumus ar pusēm.

Visi šajā RM veidnē iesniegtie personas dati tiks apstrādāti saskaņā ar Eiropas Parlamenta un Padomes Regulu (ES) 2018/1725[[4]](#footnote-4).

RM veidne jāparaksta personām, kuras ir likumīgi pilnvarotas rīkoties ikvienas paziņotājas puses un/vai citas saistību parakstītājas puses vārdā, vai vienam vai vairākiem paziņotājas puses vai pušu un/vai citas saistību parakstītājas puses pilnvarotiem ārējiem pārstāvjiem. Tehniskās specifikācijas un instrukcijas attiecībā uz parakstīšanu ir atrodamas *Eiropas Savienības Oficiālajā Vēstnesī*.

1. IEDAĻA

*SAISTĪBU KOPSAVILKUMS*

1. Sniedziet piedāvāto saistību būtības un tvēruma nekonfidenciālu kopsavilkumu. Komisija šo kopsavilkumu var izmantot tirgus apsekojumā, kurā tā apkopo trešo personu viedokļus par piedāvātajām saistībām.

2. IEDAĻA

*PIEMĒROTĪBA KONKURENCES PROBLĒMU NOVĒRŠANAI*

2. Sniedziet informāciju, kas pierāda, ka piedāvātās saistības ļauj novērst efektīvas konkurences būtisku kavēšanu, ko bija konstatējusi Komisija.

3. IEDAĻA

*NOVIRZES NO PARAUGFORMULĒJUMA*

3. Pievienojiet pielikumu, kurā norādītas piedāvāto saistību novirzes no *COMP* ĢD vietnē publicētā saistību paraugformulējuma.

4. IEDAĻA

*INFORMĀCIJA PAR ATSAVINĀMO UZŅĒMĒJDARBĪBAS BLOKU*

4. Ja piedāvātās saistības paredz kāda uzņēmējdarbības bloka atsavināšanu, sniedziet turpmāk norādīto informāciju un pievienojiet attiecīgos dokumentus.

*Vispārīga informācija par atsavināmo uzņēmējdarbības bloku*

Prasītā informācija jāsniedz par visiem atsavināmā uzņēmējdarbības bloka pašreizējās darbības aspektiem (t. i., pirms atsavināšanas) un par nākotnē plānotajām izmaiņām.

4.1. Aprakstiet atsavināmā uzņēmējdarbības bloka juridisko struktūru un iekļaujiet uzņēmuma struktūrshēmu, norādot atsavināmā uzņēmējdarbības bloka vietu tajā. Aprakstiet pie atsavināmā uzņēmējdarbības bloka piederīgos subjektus, norādot to reģistrēto uzņēmējdarbības vietu un vadības atrašanās vietu, vispārīgo organizatorisko struktūru un visu citu būtisko informāciju, kas attiecas uz atsavināmā uzņēmējdarbības bloka administratīvo struktūru. Ja uzņēmējdarbības bloka atsavināšana izpaužas kā nepilnīga nodalīšana, visa šī informācija jāsniedz arī par visu uzņēmējdarbības bloku, no kura paredzēts nepilnīgi nodalīt atsavināmo uzņēmējdarbības bloku.

4.2. Attiecīgā gadījumā norādiet un aprakstiet visus juridiskos šķēršļus atsavināmā uzņēmējdarbības bloka nodošanai vai aktīvu pārvešanai, tai skaitā trešo personu tiesības un nepieciešamos administratīvos apstiprinājumus.

4.3. Aprakstiet visu atsavināmā uzņēmējdarbības bloka ražoto produktu vai sniegto pakalpojumu vērtībķēdi, tai skaitā norādot attiecīgo ražotņu atrašanās vietas. Uzskaitiet un aprakstiet ražotos produktus vai sniegtos pakalpojumus, jo īpaši to tehniskās un cita veida iezīmes, attiecīgos zīmolus, katra produkta vai pakalpojuma radīto apgrozījumu, kā arī visas inovācijas vai pētniecības un izstrādes darbības, izstrādes stadijā esošos produktus vai komercializēšanai gatavus jaunos produktus un plānotos pakalpojumus. Ja uzņēmējdarbības bloka atsavināšana izpaužas kā nepilnīga nodalīšana, visa šī informācija jāsniedz arī par visu uzņēmējdarbības bloku, no kura paredzēts nepilnīgi nodalīt atsavināmo uzņēmējdarbības bloku.

4.4. Aprakstiet līmeni, kurā tiek īstenotas atsavināmajam uzņēmējdarbības blokam būtiskās funkcijas (piemēram, pētniecība un izstrāde, ražošana, mārketings un pārdošana, loģistika, attiecības ar klientiem, attiecības ar piegādātājiem, IT sistēmas), ja tās netiek īstenotas pašā atsavināmajā uzņēmējdarbības blokā. Aprakstā norādiet šajos citos līmeņos īstenoto funkciju lomu, attiecības ar atsavināmo uzņēmējdarbības bloku un funkcijas īstenošanā izmantotos resursus (personāls, aktīvi, finanšu resursi).

4.5. Sīki aprakstiet atsavināmā uzņēmējdarbības bloka un citu koncentrācijas darījuma pušu kontrolēto subjektu savstarpējās saiknes (neatkarīgi no saiknes virziena), tādas kā:

a) piegādes, ražošanas, izplatīšanas, apkalpošanas, pētniecības un izstrādes vai citi līgumi;

b) kopīgi materiālie vai nemateriālie aktīvi;

c) kopīgs vai norīkotais personāls;

d) kopīgas IT sistēmas vai citas sistēmas;

e) kopīgi klienti.

4.6. Vispārīgi aprakstiet visus būtiskos materiālos un nemateriālos aktīvus, kurus izmanto vai kuri pieder atsavināmajam uzņēmējdarbības blokam, tai skaitā intelektuālā īpašuma tiesības un zīmolus. Ja uzņēmējdarbības bloka atsavināšana izpaužas kā nepilnīga nodalīšana, visa šī informācija jāsniedz arī par visu uzņēmējdarbības bloku, no kura paredzēts nepilnīgi nodalīt atsavināmo uzņēmējdarbības bloku.

4.7. Iesniedziet struktūrshēmu, norādot pašreizējo katras funkcijas īstenošanā nodarbināto darbinieku skaitu, un sarakstu ar tiem darbiniekiem, kuri ir noteikti vajadzīgi atsavināmā uzņēmējdarbības bloka darbības nodrošināšanai, norādot attiecīgos uzdevumus. Ja uzņēmējdarbības bloka atsavināšana izpaužas kā nepilnīga nodalīšana, visa šī informācija jāsniedz arī par visu uzņēmējdarbības bloku, no kura paredzēts nepilnīgi nodalīt atsavināmo uzņēmējdarbības bloku.

4.8. Aprakstiet atsavināmā uzņēmējdarbības bloka klientus, proti, iesniedziet klientu sarakstu, aprakstiet attiecīgos pieejamos reģistrus un norādiet atsavināmā uzņēmējdarbības bloka kopējo apgrozījumu, kuru ienes katrs no klientiem (gan summu euro, gan procentos no atsavināmā uzņēmējdarbības bloka kopējā apgrozījuma). Ja uzņēmējdarbības bloka atsavināšana izpaužas kā nepilnīga nodalīšana, visa šī informācija jāsniedz arī par visu uzņēmējdarbības bloku, no kura paredzēts nepilnīgi nodalīt atsavināmo uzņēmējdarbības bloku.

4.9. Sniedziet visus būtiskos finanšu datus par atsavināmo uzņēmējdarbības bloku, tai skaitā apgrozījumu un *EBITDA* par pēdējiem trim finanšu gadiem, kā arī prognozi nākamajiem diviem finanšu gadiem. Ja tas ir pieejams, pievienojiet atsavināmā uzņēmējdarbības bloka pašreizējo uzņēmējdarbības plānu vai stratēģisko plānu, tai skaitā norādot pieejamās prognozes. Ja uzņēmējdarbības bloka atsavināšana izpaužas kā nepilnīga nodalīšana, visa šī informācija jāsniedz arī par visu uzņēmējdarbības bloku, no kura paredzēts nepilnīgi nodalīt atsavināmo uzņēmējdarbības bloku.

4.10. Uzskaitiet un aprakstiet visas pēdējo divu gadu laikā notikušās izmaiņas atsavināmā uzņēmējdarbības bloka organizācijā vai saiknēs ar citiem pušu kontrolētajiem uzņēmumiem. Ja uzņēmējdarbības bloka atsavināšana izpaužas kā nepilnīga nodalīšana, visa šī informācija jāsniedz arī par visu uzņēmējdarbības bloku, no kura paredzēts nepilnīgi nodalīt atsavināmo uzņēmējdarbības bloku.

4.11. Uzskaitiet un aprakstiet visas nākamajos divos gados plānotās izmaiņas atsavināmā uzņēmējdarbības bloka organizācijā vai saiknēs ar citiem pušu kontrolētajiem uzņēmumiem. Ja uzņēmējdarbības bloka atsavināšana izpaužas kā nepilnīga nodalīšana, visa šī informācija jāsniedz arī par visu uzņēmējdarbības bloku, no kura paredzēts nepilnīgi nodalīt atsavināmo uzņēmējdarbības bloku.

*Salīdzinājums starp piedāvātajās saistībās aprakstīto atsavināmo uzņēmējdarbības bloku un atsavināmo uzņēmējdarbības bloku tā pašreizējās darbības veidolā*

4.12. Ņemot vērā 4.1. līdz 4.11. punktā sniegto informāciju, norādiet visas atšķirības starp i) piedāvātajās saistībās aprakstīto atsavināmo uzņēmējdarbības bloku un ii) atsavināmo uzņēmējdarbības bloku tā pašreizējās darbības veidolā. Sniedziet izsmeļošu sarakstu, ja ir tādi materiālie vai nemateriālie aktīvi, personāls, ražotnes, līgumi, produkti, pētniecība un izstrāde, izstrādes stadijā esošie produkti, kopīgie pakalpojumi utt., kurus atsavināmais uzņēmējdarbības bloks pašlaik ražo vai jebkādā veidā izmanto, bet kuri nav iekļauti saistībās.

*Kontroles iegūšana, ko veic piemērots pircējs*

4.13. Paskaidrojiet iemeslus, kāpēc, jūsuprāt, piemērots pircējs iegūs kontroli pār atsavināmo uzņēmējdarbības bloku tajā termiņā, kas paredzēts piedāvātajās saistībās.

5. IEDAĻA

*APLIECINĀJUMS*

RM veidne jānoslēdz ar šo apliecinājumu, kas jāparaksta paziņotājām pusēm un citām saistības parakstošajām personām vai to vārdā:

“Paziņotāja puse un citas saistības parakstošās puses pēc labākās sirdsapziņas apliecina, ka, ciktāl tām zināms, šajā paziņojumā sniegtā informācija ir patiesa, pareiza un pilnīga, ir iesniegtas patiesas un pilnīgas RM veidnē prasīto dokumentu kopijas, visas aplēses ir pienācīgi apzīmētas kā aplēses un ir precīzākais iespējamais to pamatā esošo faktu aptuvenais novērtējums un visi paustie viedokļi ir patiesi. Pusēm ir zināmi Apvienošanās regulas 14. panta 1. punkta a) apakšpunkta noteikumi.”

Digitāli parakstītu veidņu gadījumā nākamie lauki ir tikai informatīvi. Tiem jāatbilst attiecīgo elektronisko parakstu metadatiem.

Datums:

|  |  |
| --- | --- |
| [1. parakstītājs]  Vārds, uzvārds:  Uzņēmums:  Amats:  Adrese:  Tālruņa numurs:  E-pasta adrese:  [“E-paraksts”/paraksts] | [2. parakstītājs (attiecīgā gad.)]  Vārds, uzvārds:  Uzņēmums:  Amats:  Adrese:  Tālruņa numurs:  E-pasta adrese:  [“E-paraksts”/paraksts] |

1. Eiropas Parlamenta un Padomes Regula (ES) Nr. 910/2014 (2014. gada 23. jūlijs) par elektronisko identifikāciju un uzticamības pakalpojumiem elektronisko darījumu veikšanai iekšējā tirgū un ar ko atceļ Direktīvu 1999/93/EK (OV L 257, 28.8.2014., 73. lpp.). [↑](#footnote-ref-1)
2. Padomes Regula (EK) Nr. 139/2004 (2004. gada 20. janvāris) par kontroli pār uzņēmumu koncentrāciju (“Apvienošanās regula”) (OV L 24, 29.1.2004., 1. lpp.), EUR-Lex – 32004R0139 – LV – EUR-Lex (europa.eu). [↑](#footnote-ref-2)
3. Skatīt šā *Oficiālā Vēstneša* 22.. lpp. [↑](#footnote-ref-3)
4. Eiropas Parlamenta un Padomes Regula (ES) 2018/1725 (2018. gada 23. oktobris) par fizisku personu aizsardzību attiecībā uz personas datu apstrādi Savienības iestādēs, struktūrās, birojos un aģentūrās un par šādu datu brīvu apriti un ar ko atceļ Regulu (EK) Nr. 45/2001 un Lēmumu Nr. 1247/2002/EK (OV L 295, 21.11.2018., 39. lpp.), EUR-Lex – 32018R1725 – LV – EUR-Lex (europa.eu). Skatīt arī Paziņojumu par personas datu aizsardzību uzņēmumu apvienošanās izmeklēšanā: https://ec.europa.eu/competition-policy/system/files/2021-05/privacy\_statement\_mergers\_lv.pdf. [↑](#footnote-ref-4)