ê 914/2023

KOMMISSIONENS GENNEMFØRELSESFORORDNING (EU) 2023/914

af 20. april 2023

om gennemførelse af Rådets forordning (EF) nr. 139/2004 om kontrol med fusioner og virksomhedsovertagelser og ophævelse af Kommissionens forordning (EF) nr. 802/2004

(EØS-relevant tekst)

KAPITEL I

*ANVENDELSESOMRÅDE*

Artikel 1

Denne forordning finder anvendelse på kontrol med fusioner i henhold til forordning (EF) nr. 139/2004.

KAPITEL II

*ANMELDELSER OG ANDRE ERKLÆRINGER*

Artikel 2

**Ret til at indgive anmeldelse**

1. Anmeldelser kan indgives af de personer og virksomheder, der er omhandlet i artikel 4, stk. 2, i forordning (EF) nr. 139/2004.

2. Er en anmeldelse underskrevet af bemyndigede eksterne repræsentanter for personer eller for virksomheder, skal disse repræsentanter fremlægge skriftlig dokumentation for, at de er bemyndiget dertil.

Artikel 3

**Indgivelse af anmeldelser**

1. Anmeldelse indgives ved brug af CO-formularen, der er anført i bilag I. Er betingelserne i bilag II opfyldt, kan anmeldelser indgives ved brug af den korte CO-formular, der er anført i samme bilag. Fælles anmeldelse indgives på en enkelt formular.

2. De formularer, der er omhandlet i stk. 1, og alle relevante bilag indgives til Kommissionen i overensstemmelse med artikel 22 og de instrukser, som Kommissionen offentliggør i *Den Europæiske Unions Tidende*.

3. Anmeldelser indgives på et af Unionens officielle sprog. Dette sprog vil blive benyttet som sagsbehandlingssprog over for de anmeldende parter og ved enhver anden sagsbehandling i forbindelse med den samme fusion. Bilag indsendes på originalsproget. Er originalsproget ikke et af Unionens officielle sprog, skal der vedlægges en oversættelse til sagsbehandlingssproget.

4. Anmeldelser, der indgives i medfør af artikel 57 i aftalen om oprettelse af Det Europæiske Økonomiske Samarbejdsområde, kan også indsendes på et af de officielle sprog i EFTA-staterne eller arbejdssproget i EFTA-Tilsynsmyndigheden. Er det sprog, der er valgt til anmeldelsen, ikke et af Unionens officielle sprog, skal de anmeldende parter samtidig indsende en oversættelse af alle dokumenter til et af Unionens officielle sprog. Det sprog, der er valgt til oversættelsen, er afgørende for, hvilket sprog Unionen benytter som sagsbehandlingssprog over for de anmeldende parter.

Artikel 4

**Oplysninger og dokumenter**

1. Anmeldelser skal indeholde alle de oplysninger og dokumenter, der kræves i de relevante formularer, der er anført i bilag I og II. Oplysningerne skal være korrekte og fuldstændige.

2. Kommissionen kan efter skriftlig anmodning fra de anmeldende parter dispensere fra pligten til at give bestemte oplysninger i anmeldelsen eller til at indsende bestemte dokumenter, eller dispensere fra andre krav, der stilles i bilag I og II, hvis den finder, at opfyldelse af disse forpligtelser eller krav ikke er nødvendig for sagens behandling.

3. Kommissionen bekræfter omgående skriftligt over for de anmeldende parter eller deres repræsentanter, at den har modtaget anmeldelsen og eventuelle svar på skrivelser afsendt af Kommissionen i henhold til artikel 5, stk. 2 og 3.

Artikel 5

**Anmeldelsesdato**

1. Anmeldelser anses for at være indgivet den dag, de modtages af Kommissionen, jf. dog stk. 2, 3 og 4.

2. Er de i anmeldelsen indeholdte oplysninger, herunder medsendte dokumenter, ufuldstændige på et eller flere væsentlige punkter, giver Kommissionen omgående de anmeldende parter eller deres repræsentanter skriftlig underretning herom. I så fald anses anmeldelsen for at være indgivet den dag, hvor Kommissionen modtog de fuldstændige oplysninger.

3. Sker der efter anmeldelsens indgivelse væsentlige ændringer i oplysningerne i anmeldelsen, som de anmeldende parter har eller burde have haft kendskab til, eller fremkommer der efter anmeldelsens indgivelse nye oplysninger, som de anmeldende parter har eller burde have haft kendskab til, og som skulle have været anmeldt, hvis de havde været kendt på anmeldelsestidspunktet, skal Kommissionen omgående underrettes herom. Kan disse væsentlige ændringer eller nye oplysninger få væsentlig indflydelse på vurderingen af fusionen, kan Kommissionen anse anmeldelsen for indgivet den dag, hvor den modtog de relevante oplysninger. Kommissionen giver omgående de anmeldende parter eller deres repræsentanter skriftlig underretning herom.

4. I denne artikel anses urigtige eller forvanskede oplysninger for at være ufuldstændige oplysninger, jf. dog artikel 14, stk. 1, i forordning (EF) nr. 139/2004.

5. Når Kommissionen offentliggør en meddelelse om, at den har modtaget en anmeldelse, jf. artikel 4, stk. 3, i forordning (EF) nr. 139/2004, anfører den datoen for modtagelse af anmeldelsen heri. Hvis den faktiske anmeldelsesdato i medfør af denne artikels stk. 2, 3 eller 4 ligger senere end den i den pågældende meddelelse angivne dato, offentliggør Kommissionen en yderligere meddelelse, hvori denne senere dato anføres.

Artikel 6

**Særlige bestemmelser om begrundede erklæringer, kompletterende anmeldelser og attesteringer**

1. Begrundede erklæringer som omhandlet i artikel 4, stk. 4 og 5, i forordning (EF) nr. 139/2004 skal indeholde de oplysninger og være ledsaget af de dokumenter, der kræves i henhold til bilag III til nærværende forordning. Disse oplysninger skal være korrekte og fuldstændige.

2. Denne forordnings artikel 2, artikel 3, stk. 1, tredje punktum, artikel 3, stk. 2, 3 og 4, artikel 4, artikel 5, stk. 1-4, og artikel 22 finder med de fornødne tilpasninger anvendelse på begrundede erklæringer som omhandlet i artikel 4, stk. 4 og 5, i forordning (EF) nr. 139/2004.

3. Denne forordnings artikel 2, artikel 3, stk. 1, tredje punktum, artikel 3, stk. 2, 3 og 4, artikel 4, artikel 5, stk. 1-4, og artikel 22 finder med de fornødne tilpasninger anvendelse på kompletteringer af anmeldelser og attesteringer som omhandlet i artikel 10, stk. 5, i forordning (EF) nr. 139/2004.

KAPITEL III

*FRISTER*

Artikel 7

**Fristers begyndelse**

Alle frister begynder at løbe fra den arbejdsdag, jf. denne forordnings artikel 24, der følger efter den begivenhed, som den relevante bestemmelse i forordning (EF) nr. 139/2004 refererer til.

Artikel 8

**Fristers udløb**

1. Frister angivet i arbejdsdage udløber med udløbet af fristens sidste arbejdsdag.

2. Frister, som Kommissionen har fastsat som en dag i kalenderen, udløber ved denne dags slutning.

Artikel 9

**Afbrydelse af frister**

1. De i artikel 9, stk. 4, og artikel 10, stk. 1 og 3, i forordning (EF) nr. 139/2004 nævnte frister afbrydes, hvis Kommissionen må træffe en afgørelse i henhold til samme forordnings artikel 11, stk. 3, eller artikel 13, stk. 4, af en eller flere af de følgende grunde:

a) oplysninger, som Kommissionen i henhold til artikel 11, stk. 2, i forordning (EF) nr. 139/2004 har anmodet om over for en af de anmeldende parter eller en anden impliceret part, som defineret i denne forordnings artikel 11, meddeles ikke eller meddeles ikke i fuldt omfang inden for den af Kommissionen fastsatte frist

b) oplysninger, som Kommissionen i henhold til artikel 11, stk. 2, i forordning (EF) nr. 139/2004 har anmodet om over for tredjemand, meddeles ikke eller meddeles ikke i fuldt omfang inden for den af Kommissionen fastsatte frist som følge af omstændigheder, som en af de anmeldende parter eller en anden impliceret part, som defineret i denne forordnings artikel 11, er ansvarlig for

c) en af de anmeldende parter eller en anden impliceret part, som defineret i denne forordnings artikel 11, har nægtet at lade sig underkaste en kontrolundersøgelse, som Kommissionen finder nødvendig på grundlag af artikel 13, stk. 1, i forordning (EF) nr. 139/2004, eller har nægtet at medvirke ved gennemførelsen af en sådan kontrolundersøgelse i henhold til artikel 13, stk. 2, i nævnte forordning

d) de anmeldende parter har undladt at underrette Kommissionen om væsentlige ændringer i de i anmeldelsen oplyste forhold eller om eventuelle nye oplysninger som omhandlet i denne forordnings artikel 5, stk. 3.

2. De i artikel 9, stk. 4, og artikel 10, stk. 1 og 3, i forordning (EF) nr. 139/2004 nævnte frister afbrydes, hvis Kommissionen på grund af omstændigheder, som en af de i fusionen implicerede virksomheder er ansvarlig for, er nødt til at vedtage en afgørelse efter nævnte forordnings artikel 11, stk. 3, uden først at fremsætte en anmodning om oplysninger.

3. De i artikel 9, stk. 4, og artikel 10, stk. 1 og 3, i forordning (EF) nr. 139/2004 nævnte frister afbrydes:

a) i de i stk. 1, litra a) og b), nævnte tilfælde i tidsrummet mellem udløbet af den frist, der er fastsat i anmodningen om oplysninger, og indtil modtagelsen af de fuldstændige og korrekte oplysninger som krævet i afgørelsen eller fra det tidspunkt, hvor Kommissionen meddeler de anmeldende parter, at den i lyset af resultaterne af den igangværende undersøgelse eller af markedsudviklingen ikke længere har brug for de oplysninger, der er anmodet om

b) i de i stk. 1, litra c), nævnte tilfælde i tidsrummet mellem det fejlslagne forsøg på at gennemføre kontrolundersøgelsen og afslutningen af den ved afgørelse beordrede kontrolundersøgelse eller fra det tidspunkt, hvor Kommissionen meddeler de anmeldende parter, at den ved afgørelse beordrede kontrolundersøgelse i lyset af resultaterne af Kommissionens igangværende undersøgelse eller af markedsudviklingen ikke længere er nødvendig

c) i de i stk. 1, litra d), nævnte tilfælde i tidsrummet mellem ændringen af de oplyste forhold og modtagelsen af de fuldstændige og korrekte oplysninger

d) i de i stk. 2 nævnte tilfælde i tidsrummet mellem udløbet af den frist, der er fastsat i afgørelsen, og modtagelsen af de fuldstændige og korrekte oplysninger som krævet i afgørelsen eller fra det tidspunkt, hvor Kommissionen meddeler de anmeldende parter, at den i lyset af resultaterne af den igangværende undersøgelse eller af markedsudviklingen ikke længere har brug for de oplysninger, der er anmodet om.

4. Fristafbrydelsen begynder på arbejdsdagen efter den dag, hvor den begivenhed, som fører til afbrydelsen, fandt sted. Den ophører med udgangen af den dag, hvor årsagen til afbrydelsen bortfalder. Er denne dag ikke en arbejdsdag, ophører fristafbrydelsen ved udgangen af den følgende arbejdsdag.

5. Kommissionen behandler inden for en rimelig frist alle de data, den har modtaget som led i sin undersøgelse, og som kan sætte den i stand til at fastslå, at de oplysninger, der er anmodet om, eller den kontrolundersøgelse, der er beordret, ikke længere er nødvendig, jf. stk. 3, litra a), b) og d).

Artikel 10

**Overholdelse af frister**

1. De frister, der er nævnt i artikel 4, stk. 4, fjerde afsnit, artikel 9, stk. 4, artikel 10, stk. 1 og 3, og artikel 22, stk. 3, i forordning (EF) nr. 139/2004, anses for overholdt, når Kommissionen har vedtaget den relevante afgørelse før fristens udløb.

2. De frister, der er nævnt i artikel 4, stk. 4, andet afsnit, og artikel 4, stk. 5, tredje afsnit, artikel 9, stk. 2, artikel 22, stk. 1, andet afsnit, og artikel 22, stk. 2, andet afsnit, i forordning (EF) nr. 139/2004, anses for overholdt af den pågældende medlemsstat, hvis denne medlemsstat inden fristens udløb henholdsvis underretter Kommissionen skriftligt eller fremsætter eller tilslutter sig anmodningen skriftligt.

3. Den i artikel 9, stk. 6, i forordning (EF) nr. 139/2004 nævnte frist anses for overholdt, hvis den kompetente myndighed i den pågældende medlemsstat inden fristens udløb har underrettet de deltagende virksomheder som omhandlet i nævnte bestemmelse.

KAPITEL IV

UDØVELSE AF RETTEN TIL AT BLIVE HØRT OG HØRING

Artikel 11

**Parter, der skal høres**

Med hensyn til retten til at blive hørt, jf. artikel 18 i forordning (EF) nr. 139/2004, sondres der mellem følgende parter:

a) anmeldende parter, dvs. personer eller virksomheder, som indgiver anmeldelse efter artikel 4, stk. 2, i forordning (EF) nr. 139/2004

b) andre implicerede parter, dvs. andre parter i den planlagte fusion end de anmeldende parter, såsom sælgeren og den virksomhed, der søges overtaget

c) tredjemand, dvs. fysiske eller juridiske personer, herunder kunder, leverandører og konkurrenter, forudsat at de kan godtgøre en tilstrækkelig interesse i sagen, jf. artikel 18, stk. 4, andet punktum, i forordning (EF) nr. 139/2004, hvilket navnlig er tilfældet med:

i) medlemmer af de deltagende virksomheders ledelsesorganer eller anerkendte medarbejderrepræsentanter i disse virksomheder

ii) forbrugerorganisationer, når den planlagte fusion berører produkter eller tjenesteydelser, som anvendes af endelige forbrugere

d) parter, over for hvilke Kommissionen agter at træffe en afgørelse efter artikel 14 eller 15 i forordning (EF) nr. 139/2004.

Artikel 12

**Afgørelser om udsættelse af gennemførelsen af en fusion**

1. Har Kommissionen til hensigt at træffe en afgørelse i henhold til artikel 7, stk. 3, i forordning (EF) nr. 139/2004 til ugunst for en eller flere af parterne, underretter den skriftligt de anmeldende parter og andre implicerede parter om sine klagepunkter og fastsætter en frist, inden for hvilken de skriftligt kan fremsætte deres synspunkter.

2. Har Kommissionen i medfør af artikel 18, stk. 2, i Rådets forordning (EF) nr. 139/2004 truffet en afgørelse som omhandlet i stk. 1 foreløbigt uden at have givet de anmeldende parter og andre implicerede parter lejlighed til at fremsætte deres synspunkter, sender den dem omgående den foreløbige afgørelse og fastsætter en frist, inden for hvilken de skriftligt kan fremsætte deres synspunkter.

Når de anmeldende parter og andre implicerede parter har fremsat deres synspunkter, træffer Kommissionen en endelig afgørelse, ved hvilken den foreløbige afgørelse ophæves, ændres eller bekræftes. Har de anmeldende parter og andre implicerede parter ikke fremsat deres synspunkter skriftligt inden for den fastsatte frist, bliver Kommissionens foreløbige afgørelse endelig ved fristens udløb.

Artikel 13

**Realitetsafgørelser**

1. Har Kommissionen til hensigt at træffe en afgørelse i medfør af artikel 6, stk. 3, eller artikel 8, stk. 2-6, i forordning (EF) nr. 139/2004, skal den, før den hører Det Rådgivende Udvalg, indhente udtalelser fra parterne i henhold til nævnte forordnings artikel 18, stk. 1 og 3.

Artikel 12, stk. 2, i nærværende forordning finder anvendelse med de fornødne tilpasninger, når Kommissionen i medfør af artikel 18, stk. 2, i forordning (EF) nr. 139/2004 har truffet en foreløbig afgørelse efter artikel 8, stk. 5, i nævnte forordning.

2. Kommissionen meddeler skriftligt de anmeldende parter sine klagepunkter i en klagepunktsmeddelelse. Efter udstedelsen af klagepunktsmeddelelsen kan Kommissionen fremsende en eller flere supplerende klagepunktsmeddelelser til de anmeldende parter, hvis Kommissionen ønsker at meddele nye klagepunkter eller ændre den iboende karakter af de klagepunkter, der tidligere er meddelt.

Ved fremsendelsen af meddelelsen af klagepunkter fastsætter Kommissionen en frist, inden for hvilken de anmeldende parter kan fremsætte bemærkninger skriftligt til Kommissionen.

Kommissionen underretter skriftligt andre implicerede parter om de i første afsnit omhandlede klagepunkter og fastsætter en frist, inden for hvilken disse andre parter skriftligt kan fremsætte bemærkninger til Kommissionen.

Kommissionen har ikke pligt til at tage hensyn til bemærkninger, som den modtager efter udløbet af den af den fastsatte frist.

3. I deres skriftlige bemærkninger kan de parter, til hvem Kommissionen har meddelt klagepunkterne, eller som den har givet underretning herom, fremføre alle relevante omstændigheder, som de har kendskab til, og de skal vedlægge alle relevante dokumenter til godtgørelse af de anførte faktiske omstændigheder. De kan også foreslå, at Kommissionen indhenter udtalelse fra personer, som kan bekræfte disse omstændigheder. De indsender deres bemærkninger til Kommissionen i overensstemmelse med artikel 22 og de instrukser, som Kommissionen offentliggør i *Den Europæiske Unions Tidende*. Kommissionen sender omgående kopier af disse skriftlige bemærkninger videre til medlemsstaternes kompetente myndigheder.

4. Efter udstedelsen af klagepunktsmeddelelsen kan Kommissionen fremsende en sagsfremstillingsmeddelelse til de anmeldende parter, hvori de underrettes om yderligere eller nye kendsgerninger eller beviser, som Kommissionen agter at anvende til at underbygge de klagepunkter, den allerede har rejst.

Når Kommissionen fremsender en klagepunktsmeddelelse, fastsætter den en frist, inden for hvilken de anmeldende parter kan fremsætte bemærkninger skriftligt til Kommissionen.

5. Har Kommissionen til hensigt at træffe en afgørelse i medfør af artikel 14 eller artikel 15 i forordning (EF) nr. 139/2004, skal den, før den hører Det Rådgivende Udvalg, indhente udtalelser fra de parter, over for hvilke Kommissionen agter at træffe en sådan afgørelse i henhold til nævnte forordnings artikel 18, stk. 1 og 3.

Proceduren i stk. 2, første og andet afsnit, og stk. 3 og 4 finder anvendelse med de fornødne tilpasninger.

Artikel 14

**Mundtlige høringer**

1. Har Kommissionen til hensigt at træffe en afgørelse i medfør af artikel 6, stk. 3, eller artikel 8, stk. 2-6, i forordning (EF) nr. 139/2004, giver den de anmeldende parter, som har anmodet herom i deres skriftlige bemærkninger, lejlighed til at uddybe deres argumenter under en mundtlig høring. Den kan også i andre faser af sagsbehandlingen give disse parter lejlighed til at fremføre deres synspunkter mundtligt.

2. Har Kommissionen til hensigt at træffe en afgørelse i medfør af artikel 6, stk. 3, eller artikel 8, stk. 2-6, i forordning (EF) nr. 139/2004, giver den også andre implicerede parter, som har anmodet herom i deres skriftlige bemærkninger, lejlighed til at uddybe deres argumenter mundtligt under en høring. Den kan også i andre faser af sagsbehandlingen give disse parter lejlighed til at fremføre deres synspunkter mundtligt.

3. Har Kommissionen til hensigt at træffe en afgørelse i medfør af artikel 14 eller 15 i forordning (EF) nr. 139/2004, giver den parter, som den har til hensigt at pålægge en bøde eller en tvangsbøde, lejlighed til at uddybe deres argumenter under en mundtlig høring, hvis de har anmodet herom i deres skriftlige bemærkninger. Den kan også i andre faser af sagsbehandlingen give disse parter lejlighed til at fremføre deres synspunkter mundtligt.

Artikel 15

**Gennemførelse af mundtlige høringer**

1. Mundtlige høringer gennemføres af høringskonsulenten i fuld uafhængighed.

2. Kommissionen indbyder de personer, der skal høres, til at deltage i den mundtlige høring på en dato, som den fastsætter.

3. Kommissionen indbyder medlemsstaternes kompetente myndigheder til at deltage i alle mundtlige høringer.

4. Personer, der er indbudt til høring, kan give personligt fremmøde eller lade sig repræsentere af deres advokat eller eventuelt andre ifølge deres vedtægter befuldmægtigede repræsentanter. Virksomheder og virksomhedssammenslutninger kan også lade sig repræsentere af en behørigt befuldmægtiget ansat udvalgt blandt deres faste personale.

5. Personer, der skal høres af Kommissionen, kan bistås af deres advokater eller andre kvalificerede og behørigt befuldmægtigede personer, der er godkendt af høringskonsulenten.

6. Mundtlige høringer er ikke offentlige. Høringen kan foretages af personerne enkeltvis eller under tilstedeværelse af andre personer, der er indbudt til at deltage, under hensyntagen til virksomhedernes berettigede interesse i beskyttelse af forretningshemmeligheder eller andre fortrolige oplysninger.

7. Høringskonsulenten kan give alle de i artikel 11 omhandlede parter, Kommissionens tjenestegrene og medlemsstaternes kompetente myndigheder adgang til at stille spørgsmål under den mundtlige høring.

8. Høringskonsulenten kan holde et forberedende møde med parterne og Kommissionens tjenestegrene med henblik på at fremme en effektiv tilrettelæggelse af den mundtlige høring.

9. Alle de hørte personers udtalelser føres til protokols. De personer, der deltog i høringen, kan på forlangende få adgang til protokollen over den mundtlige høring. Der skal i den forbindelse tages hensyn til virksomhedernes retmæssige interesse i, at deres forretningshemmeligheder og andre fortrolige oplysninger beskyttes.

Artikel 16

**Høring af tredjemand**

1. Hvis tredjemand anmoder om at blive hørt, underretter Kommissionen vedkommende skriftligt om sagens art og indhold og fastsætter en frist, inden for hvilken tredjemanden kan fremsætte sine synspunkter.

2. Hvis der er udstedt en klagepunktsmeddelelse eller en supplerende klagepunktsmeddelelse, kan Kommissionen fremsende en ikkefortrolig version af denne meddelelse til tredjemand eller på anden måde underrette vedkommende om sagens art og indhold. Med henblik herpå udpeger de anmeldende parter alle oplysninger, som de anser for fortrolige i klagepunkterne, i henhold til artikel 18, stk. 3, andet og tredje afsnit, senest fem arbejdsdage efter modtagelsen af meddelelsen. Kommissionen fremsender den ikkefortrolige version af klagepunkterne til tredjemand alene til brug i forbindelse med den relevante sag i henhold til forordning (EF) nr. 139/2004. Tredjemand skal acceptere denne begrænsning for anvendelsen inden modtagelsen af den ikkefortrolige version af klagepunkterne.

Hvis Kommissionen ikke har udstedt en klagepunktsmeddelelse, er Kommissionen ikke forpligtet til at meddele en tredjemand omhandlet i stk. 1 nogen oplysninger ud over sagens art og indhold.

3. En tredjemand omhandlet i stk. 1 skal fremsætte sine synspunkter skriftligt inden for den fastsatte frist. Kommissionen kan, såfremt den skønner det formålstjenligt, give tredjemand, der har anmodet herom i sine skriftlige bemærkninger, mulighed for at deltage i en høring. Den kan også i andre tilfælde give en sådan tredjemand lejlighed til at fremføre sine synspunkter mundtligt.

4. Kommissionen kan opfordre enhver anden fysisk eller juridisk person til at fremføre deres synspunkter, såvel skriftligt som mundtligt, herunder ved en mundtlig høring.

KAPITEL V

*AKTINDSIGT OG BEHANDLING AF FORTROLIGE OPLYSNINGER*

Artikel 17

**Aktindsigt og brug af dokumenter**

1. Kommissionen giver på begæring fra de parter, til hvem den har rettet en klagepunktsmeddelelse, indsigt i sagens akter, så de kan udøve deres ret til kontradiktion. Aktindsigt gives efter fremsendelsen af klagepunktsmeddelelsen til de anmeldende parter.

2. På begæring giver Kommissionen tillige andre implicerede parter, der er blevet underrettet om klagepunkterne, indsigt i sagens akter i det omfang, det er nødvendigt for deres udarbejdelse af bemærkninger.

3. Retten til aktindsigt omfatter ikke:

a) fortrolige oplysninger

b) Kommissionens interne dokumenter

c) medlemsstaternes kompetente myndigheders interne dokumenter

d) korrespondance mellem Kommissionen og medlemsstaternes kompetente myndigheder

e) korrespondance mellem medlemsstaternes kompetente myndigheder og

f) korrespondance mellem Kommissionen og andre konkurrencemyndigheder.

4. Dokumenter opnået gennem aktindsigt i henhold til denne artikel må kun bruges til den pågældende sag efter forordning (EF) nr. 139/2004.

Artikel 18

**Behandling af fortrolige oplysninger**

1. Der må ikke af Kommissionen videregives eller gives aktindsigt i oplysninger, herunder dokumenter, i det omfang:

a) de indeholder forretningshemmeligheder eller andre fortrolige oplysninger og

b) videregivelsen af oplysningerne ikke anses for nødvendig af Kommissionen for sagsbehandlingen.

2. Personer, virksomheder og virksomhedssammenslutninger, som fremsætter deres synspunkter eller bemærkninger i henhold til denne forordnings artikel 12, 13 og 16, afgiver oplysninger i henhold til artikel 11 i forordning (EF) nr. 139/2004 eller siden fremlægger yderligere oplysninger for Kommissionen i forbindelse med behandlingen af den samme sag, skal klart angive, hvilket materiale den pågældende anser for fortroligt, og grundene hertil samt indsende en særskilt ikkefortrolig version inden for den af Kommissionen fastsatte frist.

3. Medmindre andet gælder i henhold til stk. 2, kan Kommissionen kræve, at de i artikel 3 i forordning (EF) nr. 139/2004 omhandlede personer, virksomheder og virksomhedssammenslutninger, når disse fremlægger eller har fremlagt dokumenter eller erklæringer i henhold til forordning (EF) nr. 139/2004, nærmere angiver de dokumenter eller dele af dokumenter, som de finder indeholder forretningshemmeligheder eller andre fortrolige oplysninger tilhørende dem, og angiver, i forhold til hvilke virksomheder disse dokumenter skal betragtes som fortrolige.

Kommissionen kan også kræve, at de i artikel 3 i forordning (EF) nr. 139/2004 omhandlede personer, virksomheder eller virksomhedssammenslutninger nærmere angiver de dele af en klagepunktsmeddelelse, en sagsfremstilling eller en afgørelse vedtaget af Kommissionen, der efter deres opfattelse indeholder forretningshemmeligheder.

Når der angives at være forretningshemmeligheder eller andre fortrolige oplysninger, skal de pågældende personer, virksomheder eller virksomhedssammenslutninger angive en begrundelse og fremsende en særskilt ikkefortrolig version inden den af Kommissionen fastsatte frist.

4. Hvis personer, virksomheder eller virksomhedssammenslutninger undlader at efterkomme stk. 2 eller 3, kan Kommissionen gå ud fra, at de pågældende dokumenter eller udtalelser ikke indeholder fortrolige oplysninger.

KAPITEL VI

*TILSAGN FRA DE DELTAGENDE VIRKSOMHEDER*

Artikel 19

**Frister for afgivelse af tilsagn**

1. Tilsagn, som de deltagende virksomheder har tilbudt at afgive over for Kommissionen i overensstemmelse med artikel 6, stk. 2, i forordning (EF) nr. 139/2004, skal afgives senest 20 arbejdsdage efter datoen for modtagelsen af anmeldelsen.

2. Tilsagn, som de deltagende virksomheder har tilbudt at afgive over for Kommissionen i overensstemmelse med artikel 8, stk. 2, i forordning (EF) nr. 139/2004, skal afgives senest 65 arbejdsdage efter den dato, hvor proceduren blev indledt.

Hvis de deltagende virksomheder først tilbyder at afgive tilsagn senest 55 arbejdsdage efter den dato, hvor proceduren blev indledt, men fremlægger en ændret version af tilsagnene 55 eller flere arbejdsdage efter den dato, anses de ændrede tilsagn for at være nye tilsagn med henblik på anvendelsen af artikel 10, stk. 3, andet punktum, i forordning (EF) nr. 139/2004.

Når fristen for vedtagelse af en afgørelse i henhold til artikel 8, stk. 1-3, forlænges i medfør af artikel 10, stk. 3, andet afsnit, i forordning (EF) nr. 139/2004, forlænges fristen på 65 arbejdsdage for afgivelse af tilsagn automatisk med det samme antal arbejdsdage.

Kommissionen kan i ekstraordinære tilfælde acceptere tilsagn, der tilbydes efter udløbet af fristen for deres afgivelse som omhandlet i denne artikel. Når Kommissionen afgør, om den vil acceptere tilsagn, der tilbydes under sådanne omstændigheder, skal den navnlig tage hensyn til nødvendigheden af at opfylde kravene i artikel 19, stk. 5, i forordning (EF) nr. 139/2004.

3. Artikel 7, 8 og 9 finder anvendelse med de fornødne tilpasninger.

Artikel 20

**Procedure for afgivelse af tilsagn**

1. Tilsagn, som de deltagende virksomheder tilbyder at afgive i overensstemmelse med artikel 6, stk. 2, eller artikel 8, stk. 2, i forordning (EF) nr. 139/2004, indsendes til Kommissionen i overensstemmelse med artikel 22 og de instrukser, som Kommissionen offentliggør i *Den Europæiske Unions Tidende*. Kommissionen sender omgående disse tilsagn videre til medlemsstaternes kompetente myndigheder.

2. Ud over at opfylde kravene i stk. 1 skal de deltagende virksomheder, samtidig med at de tilbyder at afgive tilsagn i henhold til artikel 6, stk. 2, eller artikel 8, stk. 2, i forordning (EF) nr. 139/2004, fremsende de oplysninger, der kræves på RM-formularen som anført i bilag IV til nærværende forordning, i overensstemmelse med artikel 22 og de instrukser, som Kommissionen offentliggør i *Den Europæiske Unions Tidende*. Disse oplysninger skal være korrekte og fuldstændige.

Artikel 4 finder anvendelse med de fornødne tilpasninger på RM-formularen, som ledsager de tilsagn, der tilbydes i henhold til artikel 6, stk. 2, eller artikel 8, stk. 2, i forordning (EF) nr. 139/2004.

3. Når de deltagende virksomheder tilbyder at afgive tilsagn i henhold til artikel 6, stk. 2, eller artikel 8, stk. 2, i forordning (EF) nr. 139/2004, skal de samtidig klart angive, om der er oplysninger, som de anser for fortrolige, med angivelse af en begrundelse herfor, og fremsende en særskilt, ikkefortrolig version.

4. Tilsagn, der tilbydes afgivet i overensstemmelse med artikel 6, stk. 2, eller artikel 8, stk. 2, i forordning (EF) nr. 139/2004, underskrives af de anmeldende parter og af andre implicerede parter, der pålægges forpligtelser i medfør af tilsagnene.

5. En ikkefortrolig version af tilsagnene offentliggøres på webstedet for Kommissionens Generaldirektorat for Konkurrence umiddelbart efter vedtagelsen af en afgørelse i henhold til artikel 6, stk. 2, eller artikel 8, stk. 2, i forordning (EF) nr. 139/2004. Med henblik herpå fremsender de anmeldende parter en ikkefortrolig version af tilsagnene senest fem arbejdsdage efter vedtagelsen af afgørelsen i henhold til artikel 6, stk. 2, eller artikel 8, stk. 2, i forordning (EF) nr. 139/2004.

Artikel 21

**Trustee**

1. De tilsagn, de deltagende virksomheder tilbyder i henhold til artikel 6, stk. 2, eller artikel 8, stk. 2, i forordning (EF) nr. 139/2004, kan omfatte, at der på de deltagende virksomheders egen bekostning udpeges en eller flere uafhængige trustees, som skal bistå Kommissionen med at føre tilsyn med parternes opfyldelse af tilsagnene, eller som skal opfylde tilsagnene. De pågældende trustees kan udpeges af parterne med Kommissionens godkendelse eller af Kommissionen. De pågældende trustees udfører deres opgaver under Kommissionens tilsyn.

2. Kommissionen kan vedlægge de betingelser eller forpligtelser, der gælder for de i stk. 1 omhandlede trustees, som bilag til afgørelsen i henhold til artikel 6, stk. 2, eller artikel 8, stk. 2, i forordning (EF) nr. 139/2004.

KAPITEL VII

*DIVERSE BESTEMMELSER*

Artikel 22

**Fremsendelse og underskrivelse af dokumenter**

1. Fremsendelse af dokumenter til og fra Kommissionen foregår digitalt, medmindre Kommissionen undtagelsesvis accepterer, at andre midler anført i stk. 6 og 7 kan anvendes.

2. Hvis det kræves, at dokumenter er underskrevet, skal dokumenter, der fremsendes digitalt, være underskrevet ved brug af mindst én kvalificeret elektronisk signatur (QES), som er i overensstemmelse med kravene i forordning (EU) nr. 910/2014 (»eIDAS-forordningen«)[[1]](#footnote-1) og senere ændringer heraf.

3. Detaljerede tekniske specifikationer vedrørende fremsendelse og signatur offentliggøres i *Den Europæiske Unions Tidende* og på webstedet for Kommissionens Generaldirektorat for Konkurrence.

4. Med undtagelse af formularerne i bilag I, II og III anses alle dokumenter, der fremsendes elektronisk til Kommissionen på en arbejdsdag, for at være modtaget den dag, de blev afsendt, forudsat at det af tidsstemplet for den automatiske kvittering for modtagelse fremgår, at de blev modtaget den dag. Formularerne i bilag I, II og III, der fremsendes elektronisk til Kommissionen på en arbejdsdag, anses for at være modtaget den dag, de blev afsendt, forudsat at det af tidsstemplet for den automatiske kvittering for modtagelse fremgår, at de blev modtaget den dag før eller inden for de åbningstider, der er angivet på GD Konkurrences websted. Formularerne i bilag I, II og III, der fremsendes elektronisk til Kommissionen på en arbejdsdag efter de åbningstider, der er angivet på GD Konkurrences websted, anses for at være modtaget den efterfølgende arbejdsdag. Alle dokumenter, der fremsendes elektronisk til Kommissionen på en dag, som ikke er en arbejdsdag, anses for at være modtaget den efterfølgende arbejdsdag.

5. Dokumenter, der fremsendes elektronisk til Kommissionen, anses ikke for modtaget, hvis dokumenterne eller dele deraf:

a) er ubrugelige (ødelagte)

b) indeholder virus, malware eller andre trusler

c) indeholder elektroniske signaturer, hvis gyldighed ikke kan bekræftes af Kommissionen.

I disse tilfælde underretter Kommissionen omgående afsenderen.

6. Dokumenter, der fremsendes til Kommissionen med anbefalet post, anses for modtaget på dagen for deres ankomst på den adresse, der er offentliggjort i *Den Europæiske Unions Tidende*. Denne adresse angives også på webstedet for Kommissionens Generaldirektorat for Konkurrence.

7. Dokumenter, der indgives til Kommissionen ved personlig aflevering, anses for modtaget på dagen for deres ankomst på den adresse, der er offentliggjort i *Den Europæiske Unions Tidende*, når dette bekræftes af Kommissionen i en kvittering for modtagelse. Denne adresse angives også på webstedet for Kommissionens Generaldirektorat for Konkurrence.

Artikel 23

**Fastsættelse af frister**

1. Ved fastsættelsen af de i artikel 12, stk. 1 og 2, artikel 13, stk. 2, og artikel 16, stk. 1, nævnte frister tager Kommissionen hensyn til, hvor meget sagen haster, og den tid, som de anmeldende parter, de andre implicerede parter eller tredjemand skal bruge for at udarbejde deres synspunkter eller bemærkninger. Kommissionen tager også hensyn til officielle helligdage i det land, hvor de anmeldende parter, de andre implicerede parter eller tredjemand er etableret.

2. Disse frister fastsættes som en præcis dato i kalenderen.

Artikel 24

**Arbejdsdage**

Ved »arbejdsdag« forstås i forordning (EF) nr. 139/2004 og nærværende forordning alle andre dage end lørdage, søndage og de fridage i Kommissionen, som er offentliggjort i *Den Europæiske Unions Tidende* inden årets begyndelse.

Artikel 25

**Ophævelse og overgangsbestemmelser**

1. Forordning (EF) nr. 802/2004 ophæves med virkning fra den 1. september 2023, jf. dog stk. 2.

Henvisninger til den ophævede forordning gælder som henvisninger til nærværende forordning.

2. Forordning (EF) nr. 802/2004 finder fortsat anvendelse på fusioner, der er omfattet af forordning (EF) nr. 139/2004 og anmeldt senest den 31. august 2023.

Artikel 26

**Ikrafttræden**

Denne forordning træder i kraft den 1. september 2023.

Denne forordning er bindende i alle enkeltheder og gælder umiddelbart i alle medlemsstater.

BILAG IV

**FORMULAR TIL OPLYSNINGER OM TILSAGN AFGIVET I HENHOLD TIL ARTIKEL 6, STK. 2, OG ARTIKEL 8, STK. 2, I FORORDNING (EF) NR. 139/2004**

**(RM-FORMULAR)**

INDLEDNING

(1) I denne formular angives, hvilke oplysninger og dokumenter de deltagende virksomheder skal fremsende, når de tilbyder at afgive tilsagn efter artikel 6, stk. 2, og artikel 8, stk. 2, i forordning (EF) nr. 139/2004[[2]](#footnote-2). Disse oplysninger er nødvendige, for at Kommissionen kan afgøre, om disse tilsagn vil kunne forhindre, at den effektive konkurrence hæmmes betydeligt, og dermed gøre fusionen forenelig med det indre marked. Hvor mange oplysninger, der kræves, afhænger af arten og strukturen i de afhjælpende foranstaltninger, der tilbydes. F.eks. er der typisk behov for flere detaljerede oplysninger, hvis der er tale om afhjælpende foranstaltninger i form af udskillelse af bestemte aktiviteter, end hvis det drejer sig om frasalg af en selvstændig enhed.

(2) De oplysninger, der anmodes om i RM-formularen, skal angives i den relevante del af RM-formularen og skal være korrekte og fuldstændige.

(3) I overensstemmelse med artikel 5, stk. 4, og artikel 6, stk. 2, i Kommissionens forordning (EU) 2023/914 om gennemførelse af Rådets forordning (EF) nr. 139/2004 om kontrol med fusioner og virksomhedsovertagelser (»gennemførelsesforordningen«)[[3]](#footnote-3), betragtes urigtige eller forvanskede oplysninger som ufuldstændige oplysninger.

(4) Efter fusionsforordningens artikel 14, stk. 1, litra a), kan parter, der forsætligt eller uagtsomt giver urigtige eller forvanskede oplysninger, pålægges bøder på op til 1 % af den deltagende virksomheds samlede omsætning.

(5) I henhold til fusionsforordningens artikel 6, stk. 3, litra a), og artikel 8, stk. 6, litra a), kan Kommissionen tilbagekalde sin afgørelse om, at en anmeldt fusion er forenelig, når den bygger på urigtige oplysninger, som en af virksomhederne er ansvarlig for.

(6) I henhold til gennemførelsesforordningens artikel 4, stk. 2, og artikel 20, stk. 2, kan Kommissionen dispensere fra forpligtelsen til at give en bestemt oplysning i RM-formularen, herunder dokumenter, eller fra andre krav, hvis Kommissionen finder, at det for undersøgelsen af sagen ikke er nødvendigt, at de pågældende forpligtelser eller krav er opfyldt. De parter, der indsender en erklæring, kan i så fald anmode Kommissionen om at dispensere fra forpligtelsen til at fremlægge relevante oplysninger eller fra ethvert andet krav i RM-formularen vedrørende disse oplysninger. Kommissionen er rede til at drøfte sådanne anmodninger med parterne.

Personoplysninger, der fremsendes i RM-formularen, vil blive behandlet i overensstemmelse med Europa-Parlamentets og Rådets forordning (EU) 2018/1725[[4]](#footnote-4).

RM-formularen skal være underskrevet af de personer, der er bemyndiget til at handle på vegne af de enkelte anmeldende parter og/eller på vegne af en anden part, der underskriver tilsagnene, eller af en eller flere bemyndigede eksterne repræsentanter for den eller de anmeldende parter og/eller en part, der underskriver tilsagnene. Tekniske specifikationer og instrukser vedrørende underskrifter kan findes i *Den Europæiske Unions Tidende*.

DEL 1

*SAMMENDRAG AF TILSAGNENE*

1. Giv et ikkefortroligt sammendrag af tilsagnenes art og omfang. Kommissionen kan anvende dette sammendrag, når den markedstester de tilbudte tilsagn og indhenter bemærkninger fra tredjemand.

DEL 2

*TILSAGNETS EGNETHED TIL AT FJERNE KONKURRENCEPROBLEMER*

2. Oplys, hvorledes tilsagnene er egnede til at fjerne den betydelige hindring af den effektive konkurrence, som Kommissionen har påvist.

DEL 3

*AFVIGELSE FRA STANDARDTILSAGN*

3. Vedlæg et bilag med angivelse af de punkter, hvor de tilbudte tilsagn eventuelt afviger fra de ajourførte standardtilsagn, der er offentliggjort på GD Konkurrences websted.

DEL 4

*OPLYSNINGER OM FRASALG*

4. Hvis de tilbudte tilsagn drejer sig om frasalg af en virksomhed eller et aktivitetsområde, skal følgende oplyses:

*Generelle oplysninger om den virksomhed, der frasælges*

Følgende oplysninger bør gives om alle de aspekter af den aktuelle (dvs. før frasalg) drift af den virksomhed, der frasælges, og om allerede planlagte fremtidige ændringer.

4.1. Beskriv den juridiske struktur for den virksomhed, der frasælges, og vedlæg selskabets organisationsdiagram, der forklarer, hvor den virksomhed, der skal frasælges, er integreret. Beskriv de enheder, der tilhører den virksomhed, der skal frasælges, med angivelse af deres forretningssted og driftssted, den generelle organisationsstruktur og andre relevante oplysninger angående den administrative struktur i den virksomhed, der skal frasælges. Hvis den virksomhed, der frasælges, er et delvist frasalg, bør alle disse oplysninger også gives for hele den virksomhed, hvorfra den virksomhed, der skal frasælges, udgår.

4.2. Oplys, om der findes juridiske hindringer for overdragelse af den pågældende virksomhed eller dens aktiver, med nærmere beskrivelse af enhver hindring, herunder eventuelle rettigheder tilhørende tredjemand og godkendelseskrav.

4.3. Beskriv hele værdikæden for de produkter eller de tjenesteydelser, som den virksomhed, der skal frasælges producerer eller leverer, herunder de relevante anlægs beliggenhed. Angiv og beskriv, hvilke produkter der produceres, eller hvilke tjenesteydelser der leveres, herunder især deres tekniske eller andre karakteristika, mærker, omsætningen inden for hvert produkt eller hver tjenesteydelse og eventuelle planlagte innovationer, forsknings- og udviklingsaktiviteter, produkter under udvikling eller nye produkter eller tjenesteydelser. Hvis den virksomhed, der frasælges, er et delvist frasalg, bør alle disse oplysninger også gives for hele den virksomhed, hvorfra den virksomhed, der skal frasælges, udgår.

4.4. Beskriv, på hvilket niveau de væsentlige funktioner i den virksomhed, der frasælges (f.eks. forskning og udvikling, produktion, markedsføring og salg, logistik, kunderelationer, leverandørrelationer og IT-systemer.) udøves, såfremt de ikke udøves af den virksomhed, der frasælges. Beskriv herunder, hvilken rolle disse andre niveauer spiller, forbindelserne mellem virksomheden og de ressourcer (f.eks. personale, aktiver og finansielle ressourcer), der anvendes på disse funktioner.

4.5. Giv en detaljeret beskrivelse af forbindelserne mellem den virksomhed, der frasælges, og andre enheder, der kontrolleres af en part i fusionen (uanset, i hvilken retning denne forbindelse går), f.eks.:

(a) kontrakter vedrørende levering, produktion, distribution, service, forskning og udvikling eller andet

(b) fælles brug af materielle eller immaterielle aktiver

(c) fælles personale eller udstationering af personale

(d) fælles IT-systemer eller andre systemer

(e) fælles kunder.

4.6. Giv en generel beskrivelse af alle relevante materielle og immaterielle aktiver, der anvendes eller ejes af den virksomhed, der frasælges, med angivelse af eventuelle intellektuelle ejendomsrettigheder og varemærker. Hvis den virksomhed, der frasælges, er et delvist frasalg, bør alle disse oplysninger også gives for hele den virksomhed, hvorfra den virksomhed, der skal frasælges, udgår.

4.7. Vedlæg en organisationsplan, hvoraf det fremgår, hvor mange medarbejdere der aktuelt arbejder i de forskellige funktioner i den virksomhed, der frasælges, med angivelse af de medarbejdere, som har afgørende betydning for dens drift, og beskrivelse af deres funktioner. Hvis den virksomhed, der frasælges, er et delvist frasalg, bør alle disse oplysninger også gives for hele den virksomhed, hvorfra den virksomhed, der skal frasælges, udgår.

4.8. Beskriv virksomhedens kundeunderlag, vedlæg en liste over kunderne og en beskrivelse af kundeoplysningerne, og angiv den samlede omsætning i den virksomhed, der skal frasælges, i forhold til hver af disse kunder (i EUR og som procentdel af den samlede omsætning i den virksomhed, der skal frasælges). Hvis den virksomhed, der frasælges, er et delvist frasalg, bør alle disse oplysninger også gives for hele den virksomhed, hvorfra den virksomhed, der skal frasælges, udgår.

4.9. Vedlæg alle relevante finansielle data vedrørende den virksomhed, der skal frasælges, herunder dens omsætning og EBITDA inden for de seneste tre regnskabsår, samt de forventede tal for de kommende to regnskabsår. Vedlæg den aktuelle forretningsplan eller strategiske plan for den virksomhed, der frasælges, hvis den foreligger, herunder eventuelle prognoser, der måtte være tilgængelige. Hvis den virksomhed, der frasælges, er et delvist frasalg, bør alle disse oplysninger også gives for hele den virksomhed, hvorfra den virksomhed, der skal frasælges, udgår.

4.10. Angiv og beskriv enhver ændring inden for de seneste to år i virksomhedens organisation eller i dens forbindelser til andre virksomheder, som kontrolleres af parterne. Hvis den virksomhed, der frasælges, er et delvist frasalg, bør alle disse oplysninger også gives for hele den virksomhed, hvorfra den virksomhed, der skal frasælges, udgår.

4.11. Angiv og beskriv enhver ændring, som planlægges inden for de kommende to år, i organisationen af den virksomhed, der frasælges, eller dens forbindelser til andre virksomheder, der kontrolleres af parterne. Hvis den virksomhed, der frasælges, er et delvist frasalg, bør alle disse oplysninger også gives for hele den virksomhed, hvorfra den virksomhed, der skal frasælges, udgår.

*Oplysninger om den virksomhed, der frasælges, som beskrevet i de tilbudte tilsagn og sammenligning med den nuværende virksomhed*

4.12. Redegør under hensyntagen til svarene på spørgsmål 4.1-4.11 ovenfor for forskellene mellem i) den virksomhed, der frasælges, som beskrevet i de tilbudte tilsagn, og ii) den nuværende virksomhed. Hvis der er materielle eller immaterielle aktiver, personale, anlæg, kontrakter, produkter, forskning og udvikling, produkter under udvikling, fælles tjenesteydelser osv., som i øjeblikket produceres eller anvendes af den virksomhed, som frasælges, men som ikke er omfattet af tilsagnene, angives en udtømmende liste.

*Muligheder for at finde en egnet køber*

4.13. Oplys, hvorfor den virksomhed, der frasælges, efter din opfattelse sandsynligvis vil blive overtaget af en egnet køber inden for den frist, der er angivet i tilsagnet.

DEL 5

*ERKLÆRING*

RM-formularen afsluttes med følgende erklæring, der skal underskrives af eller på vegne af de anmeldende parter og andre parter, der underskriver tilsagnene:

»*De anmeldende parter og andre parter, der underskriver tilsagnene, erklærer, at oplysningerne i denne meddelelse efter deres bedste overbevisning er sande, korrekte og fuldstændige, at der er medsendt ægte og fuldstændige kopier af alle de bilag, som kræves indsendt ifølge RM-formularen, at alle skøn er angivet som værende skøn og foretaget efter bedste overbevisning på grundlag af alle kendte forhold, og at alle antagelser er fremsat i god tro. Undertegnede er bekendte med fusionsforordningens artikel 14, stk. 1, litra a).*«

For digitalt underskrevne formularer er følgende felter kun til orientering. De bør svare til metadataene for de(n) tilsvarende elektroniske signatur(er).

Dato:

|  |  |
| --- | --- |
| [Underskriver 1]  Navn:  Organisation:  Stilling:  Adresse:  Telefon:  E-mail:  [»e-underskrevet«/underskrift] | [Underskriver 2, hvis relevant]  Navn:  Organisation:  Stilling:  Adresse:  Telefon:  E-mail:  [»e-underskrevet«/underskrift] |

1. Europa-Parlamentets og Rådets forordning (EU) nr. 910/2014 af 23. juli 2014 om elektronisk identifikation og tillidstjenester til brug for elektroniske transaktioner på det indre marked og om ophævelse af direktiv 1999/93/EF (EUT L 257 af 28.8.2014, s. 73). [↑](#footnote-ref-1)
2. Rådets forordning (EF) nr. 139/2004 af 20. januar 2004 om kontrol med fusioner og virksomhedsovertagelser (»fusionsforordningen«) (EUT L 24 af 29.1.2004, s. 1), findes på https://eur-lex.europa.eu/legal-content/DA/ALL/?uri=CELEX:32004R0139. [↑](#footnote-ref-2)
3. Se side 22 i denne EUT. [↑](#footnote-ref-3)
4. Europa-Parlamentets og Rådets forordning (EU) 2018/1725 af 23. oktober 2018 om beskyttelse af fysiske personer i forbindelse med behandling af personoplysninger i Unionens institutioner, organer, kontorer og agenturer og om fri udveksling af sådanne oplysninger og om ophævelse af forordning (EF) nr. 45/2001 og afgørelse nr. 1247/2002/EF (EUT L 295 af 21.11.2018, s. 39), findes på https://eur-lex.europa.eu/legal-content/DA/TXT/?uri=CELEX:32018R1725. Se også en databeskyttelseserklæring vedrørende fusionsundersøgelser på https://ec.europa.eu/competition-policy/index/privacy-policy-competition-investigations\_en. [↑](#footnote-ref-4)