ê 914/2023

ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) 2023/914 ΤΗΣ ΕΠΙΤΡΟΠΗΣ

της 20ής Απριλίου 2023

για την εφαρμογή του κανονισμού (ΕΚ) αριθ. 139/2004 του Συμβουλίου για τον έλεγχο των συγκεντρώσεων μεταξύ επιχειρήσεων και για την κατάργηση του κανονισμού (ΕΚ) αριθ. 802/2004 της Επιτροπής

(Κείμενο που παρουσιάζει ενδιαφέρον για τον ΕΟΧ)

ΚΕΦΑΛΑΙΟ I

*ΠΕΔΙΟ ΕΦΑΡΜΟΓΗΣ*

Άρθρο 1

Ο παρών κανονισμός εφαρμόζεται στον έλεγχο των συγκεντρώσεων που πραγματοποιούνται σύμφωνα με τον κανονισμό (ΕΚ) αριθ. 139/2004.

ΚΕΦΑΛΑΙΟ II

*ΚΟΙΝΟΠΟΙΗΣΕΙΣ ΚΑΙ ΛΟΙΠΕΣ ΑΝΑΦΟΡΕΣ*

Άρθρο 2

**Πρόσωπα που δικαιούνται να υποβάλλουν κοινοποιήσεις**

1. Οι κοινοποιήσεις υποβάλλονται από τα πρόσωπα ή τις επιχειρήσεις που αναφέρονται στο άρθρο 4 παράγραφος 2 του κανονισμού (ΕΚ) αριθ. 139/2004.

2. Όταν οι κοινοποιήσεις υπογράφονται από εξουσιοδοτημένους εξωτερικούς εκπροσώπους προσώπων ή επιχειρήσεων, οι εκπρόσωποι αυτοί υποβάλλουν έγγραφα τα οποία αποδεικνύουν ότι διαθέτουν τη σχετική εξουσιοδότηση.

Άρθρο 3

**Υποβολή των κοινοποιήσεων**

1. Οι κοινοποιήσεις υποβάλλονται με χρήση του εντύπου CO, όπως παρατίθεται στο παράρτημα Ι. Υπό τους όρους που καθορίζονται στο παράρτημα ΙΙ, οι κοινοποιήσεις μπορούν να υποβληθούν με χρήση εντύπου συνοπτικής κοινοποίησης CO, όπως παρατίθεται στο εν λόγω παράρτημα. Για την υποβολή από κοινού κοινοποιήσεων χρησιμοποιείται ένα μόνο έντυπο.

2. Τα έντυπα που αναφέρονται στην παράγραφο 1 και όλα τα συναφή συνοδευτικά έγγραφα υποβάλλονται στην Επιτροπή σύμφωνα με το άρθρο 22 και τις οδηγίες που δημοσιεύει η Επιτροπή στην *Επίσημη Εφημερίδα της Ευρωπαϊκής Ένωσης*.

3. Οι κοινοποιήσεις συντάσσονται σε μία από τις επίσημες γλώσσες της Ένωσης. Για τα κοινοποιούντα μέρη, η γλώσσα αυτή είναι και η γλώσσα της διαδικασίας, καθώς και κάθε επόμενης διαδικασίας σχετικής με την ίδια συγκέντρωση. Τα συνοδευτικά έγγραφα υποβάλλονται στη γλώσσα στην οποία έχουν συνταχθεί. Όταν η γλώσσα ενός εγγράφου δεν είναι μία από τις επίσημες γλώσσες της Ένωσης, επισυνάπτεται μετάφραση στη γλώσσα της διαδικασίας.

4. Όταν οι κοινοποιήσεις γίνονται βάσει του άρθρου 57 της συμφωνίας για τον Ευρωπαϊκό Οικονομικό Χώρο, μπορούν επίσης να υποβάλλονται σε μία από τις επίσημες γλώσσες των κρατών της ΕΖΕΣ ή στη γλώσσα εργασίας της Εποπτεύουσας Αρχής της ΕΖΕΣ. Αν η γλώσσα που επελέγη για τις κοινοποιήσεις δεν είναι επίσημη γλώσσα της Ένωσης, τα κοινοποιούντα μέρη υποβάλλουν συγχρόνως με όλα τα έγγραφα μετάφραση σε μία από τις επίσημες γλώσσες της Ένωσης. Η γλώσσα που επιλέγεται για τη μετάφραση καθορίζει τη γλώσσα που θα χρησιμοποιεί η Ένωση ως γλώσσα διαδικασίας έναντι των κοινοποιούντων μερών.

Άρθρο 4

**Πληροφορίες και έγγραφα που πρέπει να περιέχονται στην κοινοποίηση**

1. Οι κοινοποιήσεις περιέχουν τις πληροφορίες, περιλαμβανομένων και των εγγράφων, που ζητούνται στα κατάλληλα έντυπα τα οποία περιλαμβάνονται στα παραρτήματα I και ΙΙ. Οι πληροφορίες πρέπει να είναι ορθές και πλήρεις.

2. Η Επιτροπή μπορεί, κατόπιν έγγραφου αιτήματος των κοινοποιούντων μερών, να απαλλάξει τα κοινοποιούντα μέρη από την υποχρέωση να παράσχουν ορισμένες πληροφορίες, περιλαμβανομένων και εγγράφων, ή από όποια άλλη απαίτηση προβλέπεται στα παραρτήματα Ι και ΙΙ, εάν κρίνει ότι η συμμόρφωση με τις υποχρεώσεις ή τις απαιτήσεις αυτές δεν είναι απαραίτητη για την εξέταση της υπόθεσης.

3. Η Επιτροπή αποστέλλει αμελλητί στα κοινοποιούντα μέρη ή στους εκπροσώπους τους γραπτή απόδειξη παραλαβής της κοινοποίησης και κάθε απάντησης σε επιστολή που τους έχει αποστείλει βάσει του άρθρου 5 παράγραφοι 2 και 3.

Άρθρο 5

**Αποτελέσματα των κοινοποιήσεων**

1. Με την επιφύλαξη των παραγράφων 2, 3 και 4, οι κοινοποιήσεις παράγουν αποτελέσματα από την ημερομηνία παραλαβής τους από την Επιτροπή.

2. Εφόσον οι πληροφορίες, περιλαμβανομένων και των εγγράφων, που περιέχονται στην κοινοποίηση παρουσιάζουν ουσιώδεις ελλείψεις, η Επιτροπή ενημερώνει εγγράφως και αμελλητί τα κοινοποιούντα μέρη ή τους εκπροσώπους τους. Στις περιπτώσεις αυτές, η κοινοποίηση παράγει αποτελέσματα από την ημερομηνία παραλαβής των πλήρων πληροφοριών από την Επιτροπή.

3. Οι ουσιώδεις αλλαγές στα περιεχόμενα στην κοινοποίηση πραγματικά περιστατικά που καθίστανται γνωστές μετά την κοινοποίηση και τις οποίες γνωρίζουν ή όφειλαν να γνωρίζουν τα κοινοποιούντα μέρη ή κάθε νέα πληροφορία που καθίσταται γνωστή μετά την κοινοποίηση και την οποία γνωρίζουν ή όφειλαν να γνωρίζουν τα κοινοποιούντα μέρη και που θα έπρεπε να έχει κοινοποιηθεί αν ήταν γνωστή κατά τον χρόνο της κοινοποίησης ανακοινώνονται αμελλητί στην Επιτροπή. Σε τέτοιες περιπτώσεις, εφόσον αυτές οι ουσιώδεις αλλαγές ή νέες πληροφορίες μπορούν να επηρεάσουν σημαντικά την εκτίμηση της συγκέντρωσης, η Επιτροπή μπορεί να θεωρήσει ότι η κοινοποίηση παράγει αποτελέσματα από την ημερομηνία κατά την οποία έλαβε τη σχετική πληροφορία. Η Επιτροπή ενημερώνει εγγράφως και αμελλητί τα κοινοποιούντα μέρη ή τους εκπροσώπους τους.

4. Για τους σκοπούς του παρόντος άρθρου, οι ανακριβείς ή παραπλανητικές πληροφορίες θεωρούνται ελλιπείς, με την επιφύλαξη του άρθρου 14 παράγραφος 1 του κανονισμού (ΕΚ) αριθ. 139/2004.

5. Όταν η Επιτροπή δημοσιεύει το γεγονός της κοινοποίησης σύμφωνα με το άρθρο 4 παράγραφος 3 του κανονισμού (ΕΚ) αριθ. 139/2004, προσδιορίζει την ημερομηνία παραλαβής της. Όταν, κατ’ εφαρμογή των παραγράφων 2, 3 και 4 του παρόντος άρθρου, η ημερομηνία κατά την οποία παράγει αποτελέσματα η κοινοποίηση είναι μεταγενέστερη εκείνης που προσδιορίζεται στη δημοσίευση, η Επιτροπή προβαίνει σε περαιτέρω δημοσίευση στην οποία μνημονεύει τη μεταγενέστερη ημερομηνία.

Άρθρο 6

**Ειδικές διατάξεις σχετικά με τις αιτιολογημένες αναφορές, τις συμπληρωματικές κοινοποιήσεις και επιβεβαιώσεις**

1. Οι αιτιολογημένες αναφορές κατά την έννοια του άρθρου 4 παράγραφοι 4 και 5 του κανονισμού (ΕΚ) αριθ. 139/2004 περιέχουν τις πληροφορίες, συμπεριλαμβανομένων των εγγράφων, που απαιτούνται από το παράρτημα ΙΙΙ του παρόντος κανονισμού. Οι υποβαλλόμενες πληροφορίες πρέπει να είναι ορθές και πλήρεις.

2. Το άρθρο 2, το άρθρο 3 παράγραφος 1 τρίτη περίοδος, το άρθρο 3 παράγραφοι 2, 3 και 4, το άρθρο 4, το άρθρο 5 παράγραφοι 1 έως 4 και το άρθρο 22 του παρόντος κανονισμού εφαρμόζονται τηρουμένων των αναλογιών στις αιτιολογημένες αναφορές κατά την έννοια του άρθρου 4 παράγραφοι 4 και 5 του κανονισμού (ΕΚ) αριθ. 139/2004.

3. Το άρθρο 2, το άρθρο 3 παράγραφος 1 τρίτη περίοδος, το άρθρο 3 παράγραφοι 2, 3 και 4, το άρθρο 4, το άρθρο 5 παράγραφοι 1 έως 4 και το άρθρο 22 του παρόντος κανονισμού εφαρμόζονται τηρουμένων των αναλογιών στις συμπληρωματικές κοινοποιήσεις και τις επιβεβαιώσεις κατά την έννοια του άρθρου 10 παράγραφος 5 του κανονισμού (ΕΚ) αριθ. 139/2004.

ΚΕΦΑΛΑΙΟ ΙΙΙ

*ΠΡΟΘΕΣΜΙΕΣ*

Άρθρο 7

**Έναρξη των προθεσμιών**

Οι προθεσμίες αρχίζουν την εργάσιμη ημέρα, όπως ορίζεται στο άρθρο 24 του παρόντος κανονισμού, που έπεται εκείνης κατά την οποία συνέβη το γεγονός στο οποίο αναφέρεται η σχετική διάταξη του κανονισμού (ΕΚ) αριθ. 139/2004 του Συμβουλίου.

Άρθρο 8

**Λήξη των προθεσμιών**

1. Η προθεσμία που υπολογίζεται σε εργάσιμες ημέρες λήγει στο τέλος της τελευταίας εργάσιμης ημέρας της.

2. Η προθεσμία που προσδιορίζεται από την Επιτροπή με ημερολογιακές ημέρες λήγει στο τέλος της τελευταίας ημέρας της.

Άρθρο 9

**Αναστολή προθεσμίας**

1. Οι προθεσμίες που αναφέρονται στο άρθρο 9 παράγραφος 4 και στο άρθρο 10 παράγραφοι 1 και 3 του κανονισμού (ΕΚ) αριθ. 139/2004 αναστέλλονται στις περιπτώσεις που η Επιτροπή πρέπει να λάβει απόφαση σύμφωνα με το άρθρο 11 παράγραφος 3 ή το άρθρο 13 παράγραφος 4 του εν λόγω κανονισμού, για οποιονδήποτε από τους ακόλουθους λόγους:

α) οι πληροφορίες που ζήτησε η Επιτροπή σύμφωνα με το άρθρο 11 παράγραφος 2 του κανονισμού (ΕΚ) αριθ. 139/2004 από ένα από τα κοινοποιούντα μέρη ή από οποιοδήποτε άλλο εμπλεκόμενο μέρος, όπως ορίζεται στο άρθρο 11 του παρόντος κανονισμού, δεν παρέχονται εντός της προθεσμίας που όρισε η Επιτροπή ή παρέχονται κατά τρόπο ελλιπή·

β) οι πληροφορίες τις οποίες ζήτησε η Επιτροπή σύμφωνα με το άρθρο 11 παράγραφος 2 του κανονισμού (ΕΚ) αριθ. 139/2004 από τρίτους δεν παρέχονται εντός της προθεσμίας που όρισε η Επιτροπή ή παρέχονται κατά τρόπο ελλιπή, λόγω περιστάσεων για τις οποίες ευθύνεται ένα από τα κοινοποιούντα μέρη ή οποιοδήποτε άλλο εμπλεκόμενο μέρος, όπως ορίζεται στο άρθρο 11 του παρόντος κανονισμού·

γ) ένα από τα κοινοποιούντα μέρη ή οποιοδήποτε άλλο εμπλεκόμενο μέρος, όπως ορίζεται στο άρθρο 11 του παρόντος κανονισμού, αρνήθηκε να υποβληθεί σε έλεγχο τον οποίο κρίνει αναγκαίο η Επιτροπή βάσει του άρθρου 13 παράγραφος 1 του κανονισμού (ΕΚ) αριθ. 139/2004 ή αρνήθηκε να συνεργαστεί στη διεξαγωγή του ελέγχου αυτού σύμφωνα με το άρθρο 13 παράγραφος 2 του εν λόγω κανονισμού·

δ) τα κοινοποιούντα μέρη δεν ενημέρωσαν την Επιτροπή για ουσιώδεις αλλαγές στα πραγματικά περιστατικά που περιέχονται στην κοινοποίηση ή για τυχόν νέες πληροφορίες του είδους που αναφέρεται στο άρθρο 5 παράγραφος 3 του παρόντος κανονισμού.

2. Οι προθεσμίες που αναφέρονται στο άρθρο 9 παράγραφος 4 και στο άρθρο 10 παράγραφοι 1 και 3 του κανονισμού (ΕΚ) αριθ. 139/2004 αναστέλλονται στις περιπτώσεις όπου η Επιτροπή πρέπει να λάβει απόφαση δυνάμει του άρθρου 11 παράγραφος 3 του εν λόγω κανονισμού, χωρίς προηγουμένως να προβεί σε απλή αίτηση παροχής πληροφοριών, λόγω περιστάσεων για τις οποίες ευθύνονται οι επιχειρήσεις που εμπλέκονται στη συγκέντρωση.

3. Οι προθεσμίες που αναφέρονται στο άρθρο 9 παράγραφος 4 και στο άρθρο 10 παράγραφοι 1 και 3 του κανονισμού (ΕΚ) αριθ. 139/2004 αναστέλλονται:

α) στις περιπτώσεις της παραγράφου 1 στοιχεία α) και β), για το διάστημα που μεσολαβεί μεταξύ της λήξης της προθεσμίας που καθορίζεται στην απλή αίτηση παροχής πληροφοριών και της παραλαβής των πλήρων και ορθών πληροφοριών που ζητήθηκαν με απόφαση ή της στιγμής κατά την οποία η Επιτροπή ενημερώνει τα κοινοποιούντα μέρη ότι, με βάση τα αποτελέσματα της εν εξελίξει έρευνάς της ή των εξελίξεων της αγοράς, οι ζητούμενες πληροφορίες δεν είναι πλέον αναγκαίες·

β) στις περιπτώσεις της παραγράφου 1 στοιχείο γ), για το διάστημα που μεσολαβεί μεταξύ της ανεπιτυχούς προσπάθειας για διεξαγωγή του ελέγχου και της ολοκλήρωσης του ελέγχου ο οποίος έχει διαταχθεί με απόφαση ή της στιγμής κατά την οποία η Επιτροπή ενημερώνει τα κοινοποιούντα μέρη ότι, με βάση τα αποτελέσματα της εν εξελίξει έρευνάς της ή των εξελίξεων της αγοράς, ο έλεγχος που έχει διαταχθεί δεν είναι πλέον αναγκαίος·

γ) στις περιπτώσεις της παραγράφου 1 στοιχείο δ), για το διάστημα που μεσολαβεί μεταξύ της επέλευσης της αλλαγής στα πραγματικά περιστατικά που αναφέρονται στην κοινοποίηση και της παραλαβής πλήρων και ορθών στοιχείων·

δ) στις περιπτώσεις της παραγράφου 2, για το διάστημα που μεσολαβεί μεταξύ της λήξης της προθεσμίας που καθορίζεται στην απόφαση και της παραλαβής των πλήρων και ορθών πληροφοριών που ζητήθηκαν με απόφαση ή της στιγμής κατά την οποία η Επιτροπή ενημερώνει τα κοινοποιούντα μέρη ότι, με βάση τα αποτελέσματα της εν εξελίξει έρευνάς της ή των εξελίξεων της αγοράς, οι ζητούμενες πληροφορίες δεν είναι πλέον αναγκαίες.

4. Η αναστολή της προθεσμίας αρχίζει την εργάσιμη ημέρα που έπεται της ημέρας κατά την οποία συνέβη το γεγονός που προκάλεσε την αναστολή. Λήγει στο τέλος της ημέρας κατά την οποία εξέλιπε ο λόγος της αναστολής. Αν η ημέρα αυτή δεν είναι εργάσιμη, η αναστολή της προθεσμίας λήγει στο τέλος της επόμενης εργάσιμης ημέρας.

5. Η Επιτροπή επεξεργάζεται εντός εύλογου χρονικού διαστήματος όλα τα δεδομένα που έχει λάβει στο πλαίσιο της έρευνάς της, τα οποία θα μπορούσαν να της επιτρέψουν να θεωρήσει ότι οι ζητούμενες πληροφορίες ή ο έλεγχος που έχει διαταχθεί δεν είναι πλέον αναγκαία, κατά την έννοια της παραγράφου 3 στοιχεία α), β) και δ).

Άρθρο 10

**Τήρηση των προθεσμιών**

1. Οι προθεσμίες που αναφέρονται στο άρθρο 4 παράγραφος 4 τέταρτο εδάφιο, στο άρθρο 9 παράγραφος 4, στο άρθρο 10 παράγραφοι 1 και 3 και στο άρθρο 22 παράγραφος 3 του κανονισμού (ΕΚ) αριθ. 139/2004 τηρούνται εφόσον η Επιτροπή έχει λάβει τη σχετική απόφαση πριν από τη λήξη της προθεσμίας.

2. Οι προθεσμίες που αναφέρονται στο άρθρο 4 παράγραφος 4 δεύτερο εδάφιο, στο άρθρο 4 παράγραφος 5 τρίτο εδάφιο, στο άρθρο 9 παράγραφος 2, στο άρθρο 22 παράγραφος 1 δεύτερο εδάφιο και στο άρθρο 22 παράγραφος 2 δεύτερο εδάφιο του κανονισμού (ΕΚ) αριθ. 139/2004 τηρούνται από το οικείο κράτος μέλος, εφόσον το τελευταίο, πριν από τη λήξη της προθεσμίας, ενημερώσει εγγράφως την Επιτροπή ή υποβάλει ή συνυποβάλει γραπτή αίτηση, ανάλογα με την περίπτωση.

3. Η προθεσμία που αναφέρεται στο άρθρο 9 παράγραφος 6 του κανονισμού (ΕΚ) αριθ. 139/2004 τηρείται, εφόσον η αρμόδια αρχή του ενδιαφερόμενου κράτους μέλους ενημερώσει τις συμμετέχουσες επιχειρήσεις με τον τρόπο που ορίζεται στη διάταξη αυτή πριν από τη λήξη της προθεσμίας.

ΚΕΦΑΛΑΙΟ IV

ΑΣΚΗΣΗ ΤΟΥ ΔΙΚΑΙΩΜΑΤΟΣ ΑΚΡΟΑΣΗΣ ΚΑΙ ΑΚΡΟΑΣΕΙΣ

Άρθρο 11

**Μέρη που έχουν δικαίωμα ακρόασης**

Δικαιώματα ακρόασης βάσει του άρθρου 18 του κανονισμού (ΕΚ) αριθ. 139/2004 παρέχονται στα ακόλουθα μέρη:

α) κοινοποιούντα μέρη, δηλαδή πρόσωπα ή επιχειρήσεις που προβαίνουν σε κοινοποίηση δυνάμει του άρθρου 4 παράγραφος 2 του κανονισμού (ΕΚ) αριθ. 139/2004·

β) λοιπά εμπλεκόμενα μέρη, δηλαδή μέρη που συμμετέχουν στην προτεινόμενη συγκέντρωση εκτός από τα κοινοποιούντα μέρη, όπως ο πωλητής και η επιχείρηση που είναι στόχος της συγκέντρωσης·

γ) τρίτοι, δηλαδή φυσικά ή νομικά πρόσωπα, όπως πελάτες, προμηθευτές και ανταγωνιστές, εφόσον αποδεικνύουν εύλογο συμφέρον κατά την έννοια του άρθρου 18 παράγραφος 4 δεύτερη περίοδος του κανονισμού (ΕΚ) αριθ. 139/2004, όπως συμβαίνει ιδίως:

i) με τα μέλη των οργάνων διοίκησης ή διεύθυνσης των συμμετεχουσών επιχειρήσεων ή τους αναγνωρισμένους εκπροσώπους των εργαζομένων τους·

ii) με τις ενώσεις καταναλωτών, εφόσον η προτεινόμενη συγκέντρωση αφορά προϊόντα ή υπηρεσίες που χρησιμοποιούν οι τελικοί καταναλωτές·

δ) μέρη έναντι των οποίων η Επιτροπή προτίθεται να λάβει απόφαση δυνάμει των άρθρων 14 ή 15 του κανονισμού (ΕΚ) αριθ. 139/2004.

Άρθρο 12

**Αποφάσεις για την αναστολή συγκεντρώσεων**

1. Όταν η Επιτροπή προτίθεται να λάβει απόφαση βάσει του άρθρου 7 παράγραφος 3 του κανονισμού (ΕΚ) αριθ. 139/2004, η οποία έχει δυσμενείς επιπτώσεις για ένα ή περισσότερα από τα μέρη, ενημερώνει εγγράφως τα κοινοποιούντα και τα λοιπά εμπλεκόμενα μέρη για τις αιτιάσεις της και ορίζει προθεσμία εντός της οποίας μπορούν να γνωστοποιήσουν τις απόψεις τους εγγράφως.

2. Όταν η Επιτροπή, σύμφωνα με το άρθρο 18 παράγραφος 2 του κανονισμού (ΕΚ) αριθ. 139/2004, έχει λάβει προσωρινά την απόφαση που αναφέρεται στην παράγραφο 1 του παρόντος άρθρου, χωρίς να δώσει προηγουμένως στα κοινοποιούντα και στα λοιπά εμπλεκόμενα μέρη την ευκαιρία να γνωστοποιήσουν τις απόψεις τους, τους αποστέλλει το συντομότερο δυνατό το κείμενο της προσωρινής απόφασης και τάσσει προθεσμία εντός της οποίας μπορούν να γνωστοποιήσουν τις απόψεις τους εγγράφως.

Μετά τη γνωστοποίηση των απόψεων των κοινοποιούντων και των λοιπών εμπλεκόμενων μερών, η Επιτροπή λαμβάνει οριστική απόφαση με την οποία καταργεί, τροποποιεί ή επιβεβαιώνει την προσωρινή της απόφαση. Εάν τα κοινοποιούντα μέρη και τα λοιπά εμπλεκόμενα μέρη δεν γνωστοποιήσουν τις απόψεις τους εγγράφως εντός της ταχθείσας προθεσμίας, η προσωρινή απόφαση της Επιτροπής καθίσταται οριστική μετά τη λήξη της προθεσμίας.

Άρθρο 13

**Αποφάσεις επί της ουσίας της υπόθεσης**

1. Όταν η Επιτροπή προτίθεται να λάβει απόφαση δυνάμει του άρθρου 6 παράγραφος 3 ή του άρθρου 8 παράγραφοι 2 έως 6 του κανονισμού (ΕΚ) αριθ. 139/2004, προτού ζητήσει τη γνώμη της συμβουλευτικής επιτροπής, καλεί σε ακρόαση τα μέρη βάσει του άρθρου 18 παράγραφοι 1 και 3 του εν λόγω κανονισμού.

Το άρθρο 12 παράγραφος 2 του παρόντος κανονισμού εφαρμόζεται τηρουμένων των αναλογιών όταν, κατ’ εφαρμογή του άρθρου 18 παράγραφος 2 του κανονισμού (ΕΚ) αριθ. 139/2004, η Επιτροπή λαμβάνει προσωρινά απόφαση βάσει του άρθρου 8 παράγραφος 5 του εν λόγω κανονισμού.

2. Η Επιτροπή απευθύνει εγγράφως στα κοινοποιούντα μέρη τις αιτιάσεις της σε κοινοποίηση αιτιάσεων. Μετά την έκδοση της κοινοποίησης αιτιάσεων, η Επιτροπή μπορεί να απευθύνει μία ή περισσότερες συμπληρωματικές κοινοποιήσεις αιτιάσεων στα κοινοποιούντα μέρη, εάν επιθυμεί να διατυπώσει νέες αιτιάσεις ή να τροποποιήσει την ίδια τη φύση των αιτιάσεων που είχαν διατυπωθεί προηγουμένως.

Κατά την ανακοίνωση των αιτιάσεων, η Επιτροπή τάσσει προθεσμία εντός της οποίας τα κοινοποιούντα μέρη μπορούν να της γνωστοποιήσουν εγγράφως τις απόψεις τους.

Η Επιτροπή ενημερώνει εγγράφως τα λοιπά εμπλεκόμενα μέρη σχετικά με τις αιτιάσεις που αναφέρονται στο πρώτο εδάφιο και τάσσει προθεσμία εντός της οποίας τα μέρη αυτά μπορούν να γνωστοποιήσουν εγγράφως τις παρατηρήσεις τους στην Επιτροπή.

Η Επιτροπή δεν υποχρεούται να λάβει υπόψη της τις παρατηρήσεις που λαμβάνει μετά τη λήξη της προθεσμίας που έχει θέσει.

3. Στις γραπτές παρατηρήσεις τους, τα μέρη στα οποία απεστάλησαν οι αιτιάσεις ή τα οποία ενημερώθηκαν για τις εν λόγω αιτιάσεις μπορούν να εκθέσουν όλα τα συναφή πραγματικά περιστατικά που γνωρίζουν, και επισυνάπτουν όλα τα συναφή έγγραφα ως απόδειξη των πραγματικών περιστατικών που εξέθεσαν. Μπορούν επίσης να προτείνουν στην Επιτροπή την ακρόαση ορισμένων προσώπων τα οποία μπορούν να πιστοποιήσουν την ακρίβεια των εν λόγω στοιχείων. Υποβάλλουν τις παρατηρήσεις τους στην Επιτροπή σύμφωνα με το άρθρο 22 και τις οδηγίες που δημοσιεύει η Επιτροπή στην *Επίσημη Εφημερίδα της Ευρωπαϊκής Ένωσης*. Η Επιτροπή διαβιβάζει αμελλητί αντίγραφα των εν λόγω γραπτών παρατηρήσεων στις αρμόδιες αρχές των κρατών μελών.

4. Μετά την έκδοση της κοινοποίησης αιτιάσεων, η Επιτροπή μπορεί να απευθύνει στα κοινοποιούντα μέρη επιστολή πραγματικών περιστατικών, με την οποία τα ενημερώνει για πρόσθετα ή νέα πραγματικά περιστατικά ή αποδεικτικά στοιχεία τα οποία επιθυμεί να χρησιμοποιήσει για την επιβεβαίωση των αιτιάσεων που έχουν ήδη διατυπωθεί.

Κατά την αποστολή της επιστολής πραγματικών περιστατικών, η Επιτροπή τάσσει προθεσμία εντός της οποίας τα κοινοποιούντα μέρη μπορούν να της γνωστοποιήσουν εγγράφως τις παρατηρήσεις τους.

5. Όταν η Επιτροπή προτίθεται να λάβει απόφαση δυνάμει του άρθρου 14 ή του άρθρου 15 του κανονισμού (ΕΚ) αριθ. 139/2004, προτού ζητήσει τη γνώμη της συμβουλευτικής επιτροπής, καλεί σε ακρόαση τα μέρη έναντι των οποίων προτίθεται να λάβει την εν λόγω απόφαση σύμφωνα με το άρθρο 18 παράγραφοι 1 και 3 του εν λόγω κανονισμού.

Εφαρμόζεται τηρουμένων των αναλογιών η διαδικασία που προβλέπεται στην παράγραφο 2 πρώτο και δεύτερο εδάφιο και στις παραγράφους 3 και 4.

Άρθρο 14

**Ακροάσεις**

1. Όταν η Επιτροπή προτίθεται να λάβει απόφαση δυνάμει του άρθρου 6 παράγραφος 3 ή του άρθρου 8 παράγραφοι 2 έως 6 του κανονισμού (ΕΚ) αριθ. 139/2004, παρέχει στα κοινοποιούντα μέρη που το έχουν ζητήσει με τις γραπτές παρατηρήσεις τους την ευκαιρία να αναπτύξουν τους ισχυρισμούς τους προφορικά σε ακρόαση. Μπορεί επίσης, σε άλλα στάδια της διαδικασίας, να παράσχει στα κοινοποιούντα μέρη την ευκαιρία να διατυπώσουν προφορικά τις απόψεις τους.

2. Όταν η Επιτροπή προτίθεται να λάβει απόφαση δυνάμει του άρθρου 6 παράγραφος 3 ή του άρθρου 8 παράγραφοι 2 έως 6 του κανονισμού (ΕΚ) αριθ. 139/2004, παρέχει επίσης στα λοιπά εμπλεκόμενα μέρη που το έχουν ζητήσει με τις γραπτές παρατηρήσεις τους την ευκαιρία να αναπτύξουν τους ισχυρισμούς τους προφορικά σε ακρόαση. Μπορεί επίσης, σε άλλα στάδια της διαδικασίας, να παράσχει στα λοιπά εμπλεκόμενα μέρη την ευκαιρία να διατυπώσουν προφορικά τις απόψεις τους.

3. Όταν η Επιτροπή προτίθεται να λάβει απόφαση δυνάμει των άρθρων 14 ή 15 του κανονισμού (ΕΚ) αριθ. 139/2004, παρέχει στα μέρη στα οποία προτίθεται να επιβάλει πρόστιμο ή χρηματική ποινή την ευκαιρία να αναπτύξουν τους ισχυρισμούς τους προφορικά σε ακρόαση, εφόσον το έχουν ζητήσει με τις γραπτές παρατηρήσεις τους. Μπορεί επίσης, σε άλλα στάδια της διαδικασίας, να παράσχει στα εν λόγω μέρη την ευκαιρία να διατυπώσουν προφορικά τις απόψεις τους.

Άρθρο 15

**Διεξαγωγή των ακροάσεων**

1. Οι ακροάσεις διεξάγονται από τον σύμβουλο ακροάσεων, ο οποίος ενεργεί με απόλυτη ανεξαρτησία.

2. Η Επιτροπή καλεί τα πρόσωπα που έχουν δικαίωμα ακρόασης να παραστούν στην ακρόαση κατά την ημερομηνία που αυτή καθορίζει.

3. Η Επιτροπή καλεί τις αρμόδιες αρχές των κρατών μελών να συμμετάσχουν σε κάθε ακρόαση.

4. Τα πρόσωπα που προσκαλούνται παρίστανται αυτοπροσώπως ή εκπροσωπούνται από τους νόμιμους εκπροσώπους ή εκπροσώπους που έχουν εξουσιοδοτηθεί από το καταστατικό τους, ανάλογα με την περίπτωση. Οι επιχειρήσεις και οι ενώσεις επιχειρήσεων μπορούν να εκπροσωπηθούν από δεόντως εξουσιοδοτημένο εκπρόσωπο που επιλέγεται από το μόνιμο προσωπικό τους.

5. Τα πρόσωπα τα οποία τυγχάνουν ακρόασης από την Επιτροπή μπορούν να συνοδεύονται από τους νομικούς τους συμβούλους ή από άλλα κατάλληλα και δεόντως εξουσιοδοτημένα πρόσωπα που γίνονται δεκτά από τον σύμβουλο ακροάσεων.

6. Οι ακροάσεις δεν διεξάγονται δημόσια. Η ακρόαση κάθε προσώπου μπορεί να πραγματοποιηθεί χωριστά ή παρουσία άλλων προσώπων που έχουν κληθεί στην ακρόαση, λαμβανομένου υπόψη του έννομου συμφέροντος των επιχειρήσεων για την προστασία των επιχειρηματικών τους απορρήτων και άλλων εμπιστευτικών στοιχείων.

7. Ο σύμβουλος ακροάσεων μπορεί να επιτρέψει σε όλα τα μέρη κατά την έννοια του άρθρου 11, στις υπηρεσίες της Επιτροπής και στις αρμόδιες αρχές των κρατών μελών να υποβάλουν ερωτήσεις στη διάρκεια της ακρόασης.

8. Ο σύμβουλος ακροάσεων μπορεί να πραγματοποιήσει προπαρασκευαστική συνάντηση με τα μέρη και τις υπηρεσίες της Επιτροπής, ώστε να διευκολύνει την αποτελεσματική διοργάνωση της ακρόασης.

9. Οι δηλώσεις κάθε προσώπου που συμμετέχει στην ακρόαση καταγράφονται. Η καταγραφή της ακρόασης διατίθεται στα πρόσωπα που παρέστησαν στην ακρόαση, εφόσον το ζητήσουν. Λαμβάνεται υπόψη το έννομο συμφέρον των επιχειρήσεων για την προστασία των επιχειρηματικών τους απορρήτων και άλλων εμπιστευτικών στοιχείων.

Άρθρο 16

**Ακρόαση τρίτων**

1. Εάν τρίτοι υποβάλουν αίτηση ακρόασης, η Επιτροπή τους ενημερώνει εγγράφως για τη φύση και το αντικείμενο της διαδικασίας και τάσσει προθεσμία εντός της οποίας μπορούν να γνωστοποιήσουν τις απόψεις τους.

2. Όταν έχει εκδοθεί κοινοποίηση αιτιάσεων ή συμπληρωματική κοινοποίηση αιτιάσεων, η Επιτροπή μπορεί να αποστείλει σε τρίτους μη εμπιστευτική εκδοχή της εν λόγω κοινοποίησης ή να τους ενημερώσει σχετικά με τη φύση και το αντικείμενο της διαδικασίας με άλλα κατάλληλα μέσα. Για τον σκοπό αυτόν, τα κοινοποιούντα μέρη προσδιορίζουν τις πληροφορίες τις οποίες θεωρούν εμπιστευτικές στις αιτιάσεις, σύμφωνα με το άρθρο 18 παράγραφος 3 δεύτερο και τρίτο εδάφιο, εντός πέντε εργάσιμων ημερών από την παραλαβή της κοινοποίησης. Η Επιτροπή διαβιβάζει τη μη εμπιστευτική εκδοχή των αιτιάσεων σε τρίτους μόνο για τους σκοπούς της σχετικής διαδικασίας σύμφωνα με τον κανονισμό (ΕΚ) αριθ. 139/2004. Οι τρίτοι αποδέχονται τον εν λόγω περιορισμό χρήσης πριν από την παραλαβή της μη εμπιστευτικής εκδοχής των αιτιάσεων.

Σε περιπτώσεις όπου δεν έχει εκδοθεί κοινοποίηση αιτιάσεων, η Επιτροπή δεν υποχρεούται να παράσχει στους τρίτους που αναφέρονται στην παράγραφο 1 πληροφορίες πέραν αυτών που αφορούν τη φύση και το αντικείμενο της διαδικασίας.

3. Οι αναφερόμενοι στην παράγραφο 1 τρίτοι γνωστοποιούν τις απόψεις τους εγγράφως εντός της ταχθείσας προθεσμίας. Η Επιτροπή μπορεί, κατά περίπτωση, να παράσχει στους εν λόγω τρίτους που το έχουν ζητήσει με τις γραπτές παρατηρήσεις τους την ευκαιρία να συμμετάσχουν σε ακρόαση. Μπορεί επίσης σε άλλες περιπτώσεις να παράσχει στους εν λόγω τρίτους την ευκαιρία να διατυπώσουν προφορικά τις απόψεις τους.

4. Η Επιτροπή μπορεί να καλέσει οποιοδήποτε άλλο φυσικό ή νομικό πρόσωπο να εκφράσει τις απόψεις του τόσο γραπτά όσο και προφορικά, μεταξύ άλλων στο πλαίσιο ακρόασης.

ΚΕΦΑΛΑΙΟ V

*ΠΡΟΣΒΑΣΗ ΣΤΟΝ ΦΑΚΕΛΟ ΚΑΙ ΜΕΤΑΧΕΙΡΙΣΗ ΕΜΠΙΣΤΕΥΤΙΚΩΝ ΠΛΗΡΟΦΟΡΙΩΝ*

Άρθρο 17

**Πρόσβαση στον φάκελο και χρήση των εγγράφων**

1. Η Επιτροπή, εφόσον της ζητηθεί, παρέχει στα μέρη στα οποία απηύθυνε κοινοποίηση αιτιάσεων πρόσβαση στον φάκελο, προκειμένου να μπορέσουν να ασκήσουν τα δικαιώματα υπεράσπισής τους. Η πρόσβαση παρέχεται αφού η Επιτροπή αποστείλει την κοινοποίηση αιτιάσεων στα κοινοποιούντα μέρη.

2. Η Επιτροπή επιτρέπει επίσης στα λοιπά εμπλεκόμενα μέρη που έχουν ενημερωθεί για τις αιτιάσεις, εφόσον το ζητήσουν, να έχουν πρόσβαση στον φάκελο, εφόσον αυτό είναι αναγκαίο για την προετοιμασία των παρατηρήσεων τους.

3. Το δικαίωμα πρόσβασης στον φάκελο δεν καλύπτει:

α) τις εμπιστευτικές πληροφορίες·

β) τα εσωτερικά έγγραφα της Επιτροπής·

γ) τα εσωτερικά έγγραφα των αρμόδιων αρχών των κρατών μελών·

δ) την αλληλογραφία μεταξύ της Επιτροπής και των αρμόδιων αρχών των κρατών μελών·

ε) την αλληλογραφία μεταξύ των αρμόδιων αρχών των κρατών μελών· και

στ) την αλληλογραφία μεταξύ της Επιτροπής και άλλων αρχών ανταγωνισμού.

4. Έγγραφα που λήφθηκαν μέσω πρόσβασης στον φάκελο δυνάμει του παρόντος άρθρου μπορούν να χρησιμοποιηθούν μόνο στο πλαίσιο της σχετικής διαδικασίας σύμφωνα με τον κανονισμό (ΕΚ) αριθ. 139/2004.

Άρθρο 18

**Μεταχείριση εμπιστευτικών πληροφοριών**

1. Η Επιτροπή δεν κοινοποιεί ούτε επιτρέπει την πρόσβαση σε πληροφορίες, συμπεριλαμβανομένων των εγγράφων, εφόσον:

α) περιέχουν επιχειρηματικά απόρρητα ή άλλες εμπιστευτικές πληροφορίες· και

β) η Επιτροπή δεν θεωρεί αναγκαία την κοινολόγηση των πληροφοριών για τους σκοπούς της διαδικασίας.

2. Τα πρόσωπα, οι επιχειρήσεις ή οι ενώσεις επιχειρήσεων που γνωστοποιούν τις απόψεις ή τις παρατηρήσεις τους βάσει των άρθρων 12, 13 και 16 του παρόντος κανονισμού ή υποβάλλουν πληροφορίες βάσει του άρθρου 11 του κανονισμού (ΕΚ) αριθ. 139/2004 ή υποβάλλουν εν συνεχεία περαιτέρω πληροφορίες στην Επιτροπή στο πλαίσιο της ίδιας διαδικασίας προσδιορίζουν σαφώς τα στοιχεία που θεωρούν εμπιστευτικά, αναφέροντας τους λόγους, και υποβάλλουν χωριστά μη εμπιστευτική εκδοχή των εγγράφων αυτών εντός της προθεσμίας που τάσσει η Επιτροπή.

3. Με την επιφύλαξη της παραγράφου 2, η Επιτροπή μπορεί να ζητήσει από τα πρόσωπα που αναφέρονται στο άρθρο 3 του κανονισμού (ΕΚ) αριθ. 139/2004, τις επιχειρήσεις και τις ενώσεις επιχειρήσεων, σε όλες τις περιπτώσεις όπου υποβάλλουν ή έχουν υποβάλει έγγραφα ή δηλώσεις σύμφωνα με τον κανονισμό (ΕΚ) αριθ. 139/2004, να προσδιορίσουν τα έγγραφα ή μέρη αυτών που θεωρούν ότι περιέχουν επιχειρηματικά απόρρητα ή άλλες εμπιστευτικές πληροφορίες που τους ανήκουν και να προσδιορίσουν τις επιχειρήσεις έναντι των οποίων πρέπει να θεωρηθούν εμπιστευτικά τα έγγραφα αυτά.

Η Επιτροπή μπορεί επίσης να ζητήσει από τα πρόσωπα που αναφέρονται στο άρθρο 3 του κανονισμού (ΕΚ) αριθ. 139/2004, τις επιχειρήσεις και τις ενώσεις επιχειρήσεων να προσδιορίσουν τυχόν μέρη της κοινοποίησης αιτιάσεων, της σύνοψης της υπόθεσης ή απόφασης της Επιτροπής που περιέχουν κατά τη γνώμη τους επιχειρηματικά απόρρητα.

Όταν προσδιορίζονται επιχειρηματικά απόρρητα ή άλλες εμπιστευτικές πληροφορίες, τα πρόσωπα, οι επιχειρήσεις και οι ενώσεις επιχειρήσεων αναφέρουν τους σχετικούς λόγους και υποβάλλουν χωριστή μη εμπιστευτική εκδοχή εντός της προθεσμίας που ορίζει η Επιτροπή.

4. Εάν τα πρόσωπα, οι επιχειρήσεις ή οι ενώσεις επιχειρήσεων δεν συμμορφώνονται με τις παραγράφους 2 ή 3, η Επιτροπή δύναται να θεωρήσει ότι τα σχετικά έγγραφα ή δηλώσεις δεν περιέχουν εμπιστευτικές πληροφορίες.

ΚΕΦΑΛΑΙΟ VI

*ΔΕΣΜΕΥΣΕΙΣ ΠΟΥ ΠΡΟΤΕΙΝΟΝΤΑΙ ΑΠΟ ΤΙΣ ΣΥΜΜΕΤΕΧΟΥΣΕΣ ΕΠΙΧΕΙΡΗΣΕΙΣ*

Άρθρο 19

**Προθεσμία υποβολής των δεσμεύσεων**

1. Οι δεσμεύσεις που προτείνουν οι συμμετέχουσες επιχειρήσεις σύμφωνα με το άρθρο 6 παράγραφος 2 του κανονισμού (ΕΚ) αριθ. 139/2004 υποβάλλονται στην Επιτροπή εντός 20 εργάσιμων ημερών από την ημερομηνία παραλαβής της κοινοποίησης.

2. Οι δεσμεύσεις που προτείνουν οι συμμετέχουσες επιχειρήσεις σύμφωνα με το άρθρο 8 παράγραφος 2 του κανονισμού (ΕΚ) αριθ. 139/2004 υποβάλλονται στην Επιτροπή εντός 65 εργάσιμων ημερών από την ημερομηνία κίνησης της διαδικασίας.

Όταν οι συμμετέχουσες επιχειρήσεις προτείνουν αρχικά να αναλάβουν ορισμένες δεσμεύσεις πριν από την πάροδο 55 εργάσιμων ημερών από την ημερομηνία κίνησης της διαδικασίας, αλλά υποβάλλουν τροποποιημένη εκδοχή των δεσμεύσεων 55 ή περισσότερες εργάσιμες ημέρες μετά την εν λόγω ημερομηνία, οι τροποποιημένες δεσμεύσεις θεωρούνται νέες δεσμεύσεις για τους σκοπούς της εφαρμογής του άρθρου 10 παράγραφος 3 δεύτερη περίοδος του κανονισμού (ΕΚ) αριθ. 139/2004.

Σε περίπτωση παράτασης της προθεσμίας για την έκδοση απόφασης του άρθρου 8 παράγραφοι 1 έως 3 κατ’ εφαρμογή του άρθρου 10 παράγραφος 3 δεύτερο εδάφιο του κανονισμού (ΕΚ) αριθ. 139/2004, η προθεσμία των 65 εργάσιμων ημερών παρατείνεται αυτομάτως κατά τον ίδιο αριθμό εργάσιμων ημερών.

Σε εξαιρετικές περιπτώσεις, η Επιτροπή μπορεί να δεχθεί να εξετάσει δεσμεύσεις που προτάθηκαν μετά τη λήξη της σχετικής προθεσμίας για την υποβολή τους, όπως ορίζεται στο παρόν άρθρο. Για να αποφασίσει αν θα δεχθεί να εξετάσει τις δεσμεύσεις που προτάθηκαν υπό τις περιστάσεις αυτές, η Επιτροπή λαμβάνει ιδιαίτερα υπόψη την ανάγκη συμμόρφωσης με τις απαιτήσεις του άρθρου 19 παράγραφος 5 του κανονισμού (ΕΚ) αριθ. 139/2004.

3. Τα άρθρα 7, 8 και 9 εφαρμόζονται τηρουμένων των αναλογιών.

Άρθρο 20

**Διαδικασία για την υποβολή δεσμεύσεων**

1. Οι δεσμεύσεις που προτείνουν οι συμμετέχουσες επιχειρήσεις σύμφωνα με το άρθρο 6 παράγραφος 2 ή το άρθρο 8 παράγραφος 2 του κανονισμού (ΕΚ) αριθ. 139/2004 υποβάλλονται στην Επιτροπή σύμφωνα με το άρθρο 22 και σύμφωνα με τις οδηγίες που δημοσιεύει η Επιτροπή στην *Επίσημη Εφημερίδα της Ευρωπαϊκής Ένωσης*. Η Επιτροπή διαβιβάζει αμελλητί τις εν λόγω δεσμεύσεις στις αρμόδιες αρχές των κρατών μελών.

2. Επιπλέον των απαιτήσεων που καθορίζονται στην παράγραφο 1, οι συμμετέχουσες επιχειρήσεις, ταυτόχρονα με την υποβολή των δεσμεύσεων που προτείνουν να αναλάβουν σύμφωνα με το άρθρο 6 παράγραφος 2 ή το άρθρο 8 παράγραφος 2 του κανονισμού (ΕΚ) αριθ. 139/2004, υποβάλλουν τις πληροφορίες που ζητούνται στο έντυπο RM, όπως παρατίθεται στο παράρτημα IV του παρόντος κανονισμού σύμφωνα με το άρθρο 22 και τις οδηγίες που δημοσιεύει η Επιτροπή στην *Επίσημη Εφημερίδα της Ευρωπαϊκής Ένωσης*. Οι υποβαλλόμενες πληροφορίες πρέπει να είναι ορθές και πλήρεις.

Το άρθρο 4 εφαρμόζεται τηρουμένων των αναλογιών στο έντυπο RM το οποίο συνοδεύει τις δεσμεύσεις που προτείνονται σύμφωνα με το άρθρο 6 παράγραφος 2 ή το άρθρο 8 παράγραφος 2 του κανονισμού (ΕΚ) αριθ. 139/2004.

3. Κατά την υποβολή δεσμεύσεων σύμφωνα με το άρθρο 6 παράγραφος 2 ή το άρθρο 8 παράγραφος 2 του κανονισμού (ΕΚ) αριθ. 139/2004, οι συμμετέχουσες επιχειρήσεις προσδιορίζουν ταυτόχρονα με σαφήνεια τυχόν πληροφορίες που θεωρούν εμπιστευτικές, αναφέροντας τους λόγους, και υποβάλλουν χωριστά μη εμπιστευτική εκδοχή.

4. Οι δεσμεύσεις που προτείνονται σύμφωνα με το άρθρο 6 παράγραφος 2 ή το άρθρο 8 παράγραφος 2 του κανονισμού (ΕΚ) αριθ. 139/2004 υπογράφονται από τα κοινοποιούντα μέρη, καθώς και από κάθε άλλο εμπλεκόμενο μέρος στο οποίο οι δεσμεύσεις επιβάλλουν υποχρεώσεις.

5. Μετά την έκδοση απόφασης, σύμφωνα με το άρθρο 6 παράγραφος 2 ή το άρθρο 8 παράγραφος 2 του κανονισμού (ΕΚ) αριθ. 139/2004, δημοσιεύεται αμελλητί μη εμπιστευτική εκδοχή των δεσμεύσεων στον ιστότοπο της Γενικής Διεύθυνσης Ανταγωνισμού της Επιτροπής. Για τον σκοπό αυτόν, τα κοινοποιούντα μέρη υποβάλλουν στην Επιτροπή μη εμπιστευτική εκδοχή των δεσμεύσεων εντός πέντε εργάσιμων ημερών από την έκδοση της απόφασης, σύμφωνα με το άρθρο 6 παράγραφος 2 ή το άρθρο 8 παράγραφος 2 του κανονισμού (ΕΚ) αριθ. 139/2004.

Άρθρο 21

**Εντολοδόχοι**

1. Στις δεσμεύσεις που προτείνονται από τις συμμετέχουσες επιχειρήσεις σύμφωνα με το άρθρο 6 παράγραφος 2 ή το άρθρο 8 παράγραφος 2 του κανονισμού (ΕΚ) αριθ. 139/2004 μπορεί να περιλαμβάνεται, με έξοδα των συμμετεχουσών επιχειρήσεων, ο διορισμός ενός ή περισσότερων ανεξάρτητων εντολοδόχων, οι οποίοι θα επικουρούν την Επιτροπή στην παρακολούθηση της συμμόρφωσης των μερών με τις δεσμεύσεις ή θα θέτουν σε εφαρμογή τις δεσμεύσεις. Οι εντολοδόχοι μπορούν να διοριστούν από τα μέρη, κατόπιν έγκρισης της Επιτροπής, ή από την ίδια την Επιτροπή. Οι εντολοδόχοι εκτελούν τα καθήκοντά τους υπό την εποπτεία της Επιτροπής.

2. Η Επιτροπή μπορεί να επισυνάπτει στην απόφασή της, δυνάμει του άρθρου 6 παράγραφος 2 ή του άρθρου 8 παράγραφος 2 του κανονισμού (ΕΚ) αριθ. 139/2004, όρους ή υποχρεώσεις σχετικά με τους εντολοδόχους που αναφέρονται στην παράγραφο 1.

ΚΕΦΑΛΑΙΟ VII

*ΔΙΑΦΟΡΕΣ ΔΙΑΤΑΞΕΙΣ*

Άρθρο 22

**Διαβίβαση και υπογραφή εγγράφων**

1. Η διαβίβαση εγγράφων προς και από την Επιτροπή πραγματοποιείται με ψηφιακά μέσα, εκτός εάν η Επιτροπή επιτρέπει κατ’ εξαίρεση να χρησιμοποιηθούν άλλα μέσα που προσδιορίζονται στις παραγράφους 6 και 7.

2. Όταν απαιτείται υπογραφή, τα έγγραφα που υποβάλλονται με ψηφιακά μέσα πρέπει να υπογράφονται με τη χρήση τουλάχιστον μίας εγκεκριμένης ηλεκτρονικής υπογραφής που πληροί τις απαιτήσεις που ορίζονται στον κανονισμό (ΕΕ) αριθ. 910/2014 (κανονισμός eIDAS)[[1]](#footnote-1) και τις μελλοντικές τροποποιήσεις του.

3. Λεπτομερείς τεχνικές προδιαγραφές σχετικά με τα μέσα διαβίβασης και υπογραφής δημοσιεύονται στην *Επίσημη Εφημερίδα της Ευρωπαϊκής Ένωσης* και διατίθενται στον ιστότοπο της Γενικής Διεύθυνσης Ανταγωνισμού της Επιτροπής.

4. Με εξαίρεση τα έντυπα που περιλαμβάνονται στα παραρτήματα Ι, ΙΙ και ΙΙΙ, όλα τα έγγραφα που διαβιβάζονται ηλεκτρονικά στην Επιτροπή σε εργάσιμη ημέρα λογίζονται ως παραληφθέντα την ημέρα αποστολής τους, υπό την προϋπόθεση ότι στη χρονοσφραγίδα της αυτόματης απόδειξης παραλαβής εμφαίνεται ότι παρελήφθησαν εκείνη την ημέρα. Τα έντυπα που περιλαμβάνονται στα παραρτήματα Ι, ΙΙ και ΙΙΙ και διαβιβάζονται ηλεκτρονικά στην Επιτροπή σε εργάσιμη ημέρα λογίζονται ως παραληφθέντα την ημέρα αποστολής τους, υπό την προϋπόθεση ότι στη χρονοσφραγίδα της αυτόματης απόδειξης παραλαβής εμφαίνεται ότι παρελήφθησαν εκείνη την ημέρα πριν από την έναρξη ή κατά τη διάρκεια του ωραρίου λειτουργίας που αναφέρεται στον δικτυακό τόπο της ΓΔ Ανταγωνισμού. Τα έντυπα που περιλαμβάνονται στα παραρτήματα Ι, ΙΙ και ΙΙΙ και διαβιβάζονται ηλεκτρονικά στην Επιτροπή σε εργάσιμη ημέρα μετά το ωράριο λειτουργίας που αναφέρεται στον δικτυακό τόπο της ΓΔ Ανταγωνισμού λογίζονται ως παραληφθέντα την επόμενη εργάσιμη ημέρα. Όλα τα έγγραφα που διαβιβάζονται ηλεκτρονικά στην Επιτροπή σε μη εργάσιμη ημέρα λογίζονται ως παραληφθέντα την επόμενη εργάσιμη ημέρα.

5. Τα έγγραφα που διαβιβάζονται ηλεκτρονικά στην Επιτροπή δεν λογίζονται ως παραληφθέντα, εάν τα έγγραφα ή μέρη αυτών:

α) δεν μπορούν να χρησιμοποιηθούν (είναι αλλοιωμένα)·

β) περιέχουν ιούς, κακόβουλο λογισμικό ή άλλες απειλές·

γ) περιέχουν ηλεκτρονικές υπογραφές των οποίων η εγκυρότητα δεν μπορεί να επαληθευτεί από την Επιτροπή.

Σε αυτές τις περιπτώσεις, η Επιτροπή ενημερώνει αμελλητί τον αποστολέα.

6. Τα έγγραφα που διαβιβάζονται στην Επιτροπή με συστημένη επιστολή λογίζονται ως παραληφθέντα την ημέρα της άφιξής τους στη διεύθυνση που έχει δημοσιευτεί στην *Επίσημη Εφημερίδα της Ευρωπαϊκής Ένωσης*. Η διεύθυνση αυτή διατίθεται επίσης στον ιστότοπο της Γενικής Διεύθυνσης Ανταγωνισμού της Επιτροπής.

7. Τα έγγραφα που διαβιβάζονται ιδιοχείρως στην Επιτροπή λογίζονται ως παραληφθέντα την ημέρα της άφιξής τους στη διεύθυνση που έχει δημοσιευτεί στην *Επίσημη Εφημερίδα της Ευρωπαϊκής Ένωσης*, εφόσον αυτό επιβεβαιώνεται με απόδειξη παραλαβής από την Επιτροπή. Η διεύθυνση αυτή διατίθεται επίσης στον ιστότοπο της Γενικής Διεύθυνσης Ανταγωνισμού της Επιτροπής.

Άρθρο 23

**Καθορισμός των προθεσμιών**

1. Κατά τον καθορισμό των προθεσμιών που αναφέρονται στο άρθρο 12 παράγραφοι 1 και 2, στο άρθρο 13 παράγραφος 2 και στο άρθρο 16 παράγραφος 1, η Επιτροπή λαμβάνει υπόψη τον επείγοντα χαρακτήρα της υπόθεσης και τον χρόνο που απαιτείται ώστε τα κοινοποιούντα μέρη, τα λοιπά εμπλεκόμενα μέρη ή οι τρίτοι να προετοιμάσουν τις απόψεις ή τις παρατηρήσεις τους. Η Επιτροπή λαμβάνει επίσης υπόψη τις αργίες στη χώρα όπου βρίσκονται τα κοινοποιούντα μέρη, τα λοιπά εμπλεκόμενα μέρη ή οι τρίτοι.

2. Οι προθεσμίες καθορίζονται με συγκεκριμένες ημερομηνίες.

Άρθρο 24

**Εργάσιμες ημέρες**

Στον κανονισμό (ΕΚ) αριθ. 139/2004 και στον παρόντα κανονισμό, ως «εργάσιμες ημέρες» νοούνται όλες οι ημέρες εκτός από το Σάββατο, την Κυριακή και τις αργίες της Επιτροπής, όπως δημοσιεύονται στην *Επίσημη Εφημερίδα της Ευρωπαϊκής Ένωσης*, πριν από την έναρξη κάθε ημερολογιακού έτους.

Άρθρο 25

**Κατάργηση και μεταβατικές διατάξεις**

1. Με την επιφύλαξη της παραγράφου 2, ο κανονισμός (ΕΚ) αριθ. 802/2004 καταργείται από την 1η Σεπτεμβρίου 2023.

Οι παραπομπές στον καταργούμενο κανονισμό νοούνται ως παραπομπές στον παρόντα κανονισμό.

2. Ο κανονισμός (ΕΚ) αριθ. 802/2004 εξακολουθεί να εφαρμόζεται στις συγκεντρώσεις που εμπίπτουν στο πεδίο εφαρμογής του κανονισμού (ΕΚ) 139/2004 και κοινοποιούνται στις ή πριν από τις 31 Αυγούστου 2023.

Άρθρο 26

**Έναρξη ισχύος**

Ο παρών κανονισμός αρχίζει να ισχύει την 1η Σεπτεμβρίου 2023.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

ê 914/2023

ΠΑΡΑΡΤΗΜΑ IV

**ΕΝΤΥΠΟ ΣΧΕΤΙΚΑ ΜΕ ΤΙΣ ΠΛΗΡΟΦΟΡΙΕΣ ΓΙΑ ΤΙΣ ΔΕΣΜΕΥΣΕΙΣ ΠΟΥ ΥΠΟΒΑΛΛΟΝΤΑΙ ΔΥΝΑΜΕΙ ΤΟΥ ΑΡΘΡΟΥ 6 ΠΑΡΑΓΡΑΦΟΣ 2 ΚΑΙ ΤΟΥ ΑΡΘΡΟΥ 8 ΠΑΡΑΓΡΑΦΟΣ 2 ΤΟΥ ΚΑΝΟΝΙΣΜΟΥ (ΕΚ) αριθ. 139/2004 ΤΟΥ ΣΥΜΒΟΥΛΙΟΥ**

**(ΕΝΤΥΠΟ RM)**

ΕΙΣΑΓΩΓΗ

(1) Το παρόν έντυπο καθορίζει τις πληροφορίες και τα έγγραφα που πρέπει να υποβάλλονται από τις συμμετέχουσες επιχειρήσεις όταν αυτές προτείνουν την ανάληψη δεσμεύσεων βάσει του άρθρου 6 παράγραφος 2 ή του άρθρου 8 παράγραφος 2 του κανονισμού (ΕΚ) αριθ. 139/2004[[2]](#footnote-2). Οι ζητούμενες πληροφορίες είναι απαραίτητες προκειμένου να μπορέσει η Επιτροπή να εξετάσει αν οι δεσμεύσεις μπορούν να καταστήσουν τη συγκέντρωση συμβατή με την εσωτερική αγορά, αποτρέποντας τη δημιουργία σημαντικών φραγμών στην άσκηση αποτελεσματικού ανταγωνισμού. Το επίπεδο της απαιτούμενης πληροφόρησης εξαρτάται από τον τύπο και τη διάρθρωση του προτεινόμενου διορθωτικού μέτρου. Για παράδειγμα, για διορθωτικά μέτρα τα οποία προβλέπουν διαχωρισμό και αποκοπή ενός μέρους μιας επιχειρηματικής δραστηριότητας συνήθως απαιτούνται λεπτομερέστερες πληροφορίες από ό,τι στην περίπτωση της πώλησης αυτοτελών επιχειρηματικών δραστηριοτήτων.

(2) Οι πληροφορίες που ζητούνται στο έντυπο RM πρέπει να καταχωρίζονται στο κατάλληλο τμήμα του εντύπου RM και πρέπει να είναι ορθές και πλήρεις.

(3) Σύμφωνα με το άρθρο 5 παράγραφος 4 και το άρθρο 6 παράγραφος 2 του εκτελεστικού κανονισμού (ΕΕ) 2023/914 για την εφαρμογή του κανονισμού (ΕΚ) αριθ. 139/2004 του Συμβουλίου για τον έλεγχο των συγκεντρώσεων μεταξύ επιχειρήσεων (στο εξής: εκτελεστικός κανονισμός)[[3]](#footnote-3), οι ανακριβείς ή παραπλανητικές πληροφορίες που περιέχονται στο έντυπο RM θα θεωρούνται ελλιπείς πληροφορίες.

(4) Βάσει του άρθρου 14 παράγραφος 1 στοιχείο α) του κανονισμού συγκεντρώσεων, εάν τα μέρη που υποβάλλουν αναφορά παράσχουν εκ προθέσεως ή εξ αμελείας ανακριβείς ή παραπλανητικές πληροφορίες, μπορεί να τιμωρηθούν με πρόστιμα που φθάνουν το 1 % του συνολικού κύκλου εργασιών της συμμετέχουσας επιχείρησης.

(5) Σύμφωνα με το άρθρο 6 παράγραφος 3 στοιχείο α) και το άρθρο 8 παράγραφος 6 στοιχείο α) του κανονισμού συγκεντρώσεων, η Επιτροπή μπορεί να ανακαλέσει την απόφαση σχετικά με το συμβιβάσιμο κοινοποιηθείσας συγκέντρωσης, εφόσον βασίζεται σε ανακριβείς πληροφορίες για τις οποίες είναι υπεύθυνο ένα από τα μέρη που συμμετέχουν στη συγκέντρωση.

(6) Σύμφωνα με το άρθρο 4 παράγραφος 2 και το άρθρο 20 παράγραφος 2 του εκτελεστικού κανονισμού, η Επιτροπή μπορεί να απαλλάξει τα κοινοποιούντα μέρη από την υποχρέωση να παράσχουν ορισμένες πληροφορίες, συμπεριλαμβανομένων εγγράφων, στο έντυπο RM, ή από οποιαδήποτε άλλη απαίτηση, εάν κρίνει ότι η συμμόρφωση με τις υποχρεώσεις ή τις απαιτήσεις αυτές δεν είναι απαραίτητη για την εξέταση της υπόθεσης. Στην περίπτωση αυτή, τα μέρη που υποβάλλουν τις πληροφορίες μπορούν να ζητήσουν από την Επιτροπή να τα απαλλάξει από την υποχρέωση παροχής των σχετικών πληροφοριών ή από οποιαδήποτε άλλη απαίτηση του εντύπου RM που σχετίζεται με τις εν λόγω πληροφορίες. Η Επιτροπή είναι διατεθειμένη να συζητήσει εκ των προτέρων τα αιτήματα αυτά με τα μέρη.

Η επεξεργασία τυχόν δεδομένων προσωπικού χαρακτήρα που υποβάλλονται με το παρόν έντυπο RM θα πραγματοποιηθεί σύμφωνα με τον κανονισμό (ΕΕ) 2018/1725 του Ευρωπαϊκού Κοινοβουλίου και του Συμβουλίου[[4]](#footnote-4).

Το έντυπο RM πρέπει να υπογράφεται από πρόσωπα εξουσιοδοτημένα από τον νόμο να ενεργούν εξ ονόματος κάθε κοινοποιούντος μέρους και/ή εξ ονόματος οποιουδήποτε άλλου μέρους που υπογράφει τις δεσμεύσεις ή από έναν ή περισσότερους εξουσιοδοτημένους εξωτερικούς εκπροσώπους του κοινοποιούντος μέρους ή των κοινοποιούντων μερών και/ή οποιουδήποτε άλλου μέρους που υπογράφει τις δεσμεύσεις. Οι τεχνικές προδιαγραφές και οδηγίες σχετικά με τις υπογραφές διατίθενται στην *Επίσημη Εφημερίδα της Ευρωπαϊκής Ένωσης*.

ΤΜΗΜΑ 1

*ΠΕΡΊΛΗΨΗ ΤΩΝ ΔΕΣΜΕΎΣΕΩΝ*

1. Υποβάλετε μη εμπιστευτική περίληψη της φύσης και του πεδίου εφαρμογής των προτεινόμενων δεσμεύσεων. Η Επιτροπή δύναται να κάνει χρήση της περίληψης αυτής προκειμένου να ελέγξει στο πλαίσιο διαβούλευσης με τους παράγοντες της αγοράς την καταλληλότητα των προτεινόμενων δεσμεύσεων για την αγορά.

ΤΜΗΜΑ 2

*ΚΑΤΑΛΛΗΛΌΤΗΤΑ ΓΙΑ ΤΗΝ ΆΡΣΗ ΤΩΝ ΠΡΟΒΛΗΜΆΤΩΝ ΑΝΤΑΓΩΝΙΣΜΟΎ*

2. Αναφέρετε στοιχεία τα οποία αποδεικνύουν την καταλληλότητα των προτεινόμενων δεσμεύσεων για την άρση των σημαντικών εμποδίων στην άσκηση αποτελεσματικού ανταγωνισμού τα οποία εντόπισε η Επιτροπή.

ΤΜΗΜΑ 3

*ΑΠΌΚΛΙΣΗ ΑΠΌ ΤΑ ΥΠΟΔΕΊΓΜΑΤΑ ΚΕΙΜΈΝΩΝ*

3. Υποβάλετε παράρτημα στο οποίο προσδιορίζονται τυχόν αποκλίσεις των δεσμεύσεων που προτάθηκαν από το επικαιροποιημένο υπόδειγμα του κειμένου δεσμεύσεων, όπως δημοσιεύεται στον ιστότοπο της ΓΔ Ανταγωνισμού.

ΤΜΗΜΑ 4

*ΠΛΗΡΟΦΟΡΊΕΣ ΣΧΕΤΙΚΆ ΜΕ ΕΠΙΧΕΙΡΗΜΑΤΙΚΉ ΔΡΑΣΤΗΡΙΌΤΗΤΑ ΠΟΥ ΠΡΌΚΕΙΤΑΙ ΝΑ ΠΩΛΗΘΕΊ*

4. Στις περιπτώσεις που οι προτεινόμενες δεσμεύσεις συνίστανται στην πώληση επιχειρηματικής δραστηριότητας, υποβάλετε τις ακόλουθες πληροφορίες και τα ακόλουθα έγγραφα.

*Γενικές πληροφορίες σχετικά με την επιχειρηματική δραστηριότητα που πρόκειται να πωληθεί*

Θα πρέπει να παρασχεθούν οι ακόλουθες πληροφορίες σχετικά με όλες τις πτυχές της τρέχουσας (δηλαδή προ της πώλησης) λειτουργίας της επιχειρηματικής δραστηριότητας που πρόκειται να πωληθεί και τυχόν αλλαγές που έχουν ήδη προγραμματιστεί για το μέλλον.

4.1. Περιγράψτε τη νομική δομή της επιχειρηματικής δραστηριότητας που πρόκειται να πωληθεί και υποβάλετε το οργανόγραμμα της εταιρείας που εξηγεί τον τομέα στον οποίο εντάσσεται η επιχειρηματική δραστηριότητα που πρόκειται να πωληθεί. Περιγράψτε τις οντότητες που ανήκουν στην επιχειρηματική δραστηριότητα που πρόκειται να πωληθεί, προσδιορίζοντας τον επίσημο τόπο λειτουργίας τους και τον τόπο στον οποίο εδρεύουν οι διοικήσεις τους, τη γενική οργανωτική δομή και κάθε άλλη σχετική πληροφορία, συναφή με τη διοικητική δομή της επιχειρηματικής δραστηριότητας που πρόκειται να πωληθεί. Εάν η επιχειρηματική δραστηριότητα που πρόκειται να πωληθεί προκύπτει από διαχωρισμό και αποκοπή ενός μέρους επιχειρηματικής δραστηριότητας, όλες αυτές οι πληροφορίες θα πρέπει επίσης να παρασχεθούν για το σύνολο της επιχειρηματικής δραστηριότητας από την οποία θα διαχωριστεί η επιχειρηματική δραστηριότητα που πρόκειται να πωληθεί.

4.2. Αναφέρετε και περιγράψτε τυχόν νομικά εμπόδια όσον αφορά τη μεταβίβαση της επιχειρηματικής δραστηριότητας που πρόκειται να πωληθεί ή των στοιχείων ενεργητικού, περιλαμβανομένων των δικαιωμάτων τρίτων και των απαιτούμενων διοικητικών αδειών.

4.3. Περιγράψτε ολόκληρη την αλυσίδα αξίας των προϊόντων που παράγονται ή των υπηρεσιών που παρέχονται από την επιχειρηματική δραστηριότητα που πρόκειται να πωληθεί, συμπεριλαμβανομένης της τοποθεσίας των σχετικών εγκαταστάσεων. Απαριθμήστε και περιγράψτε τα παραγόμενα προϊόντα ή τις παρεχόμενες υπηρεσίες, ιδίως τα τεχνικά και λοιπά χαρακτηριστικά τους, τα σχετικά εμπορικά σήματα, τον κύκλο εργασιών που προέρχεται από καθένα από αυτά τα προϊόντα ή καθεμία από αυτές τις υπηρεσίες και τυχόν καινοτομίες ή δραστηριότητες έρευνας και ανάπτυξης ή υπό ανάπτυξη προϊόντα ή νέα προϊόντα που είναι έτοιμα για κυκλοφορία στην αγορά, καθώς και προγραμματισμένες υπηρεσίες. Εάν η επιχειρηματική δραστηριότητα που πρόκειται να πωληθεί προκύπτει από διαχωρισμό και αποκοπή ενός μέρους επιχειρηματικής δραστηριότητας, όλες αυτές οι πληροφορίες θα πρέπει επίσης να παρασχεθούν για το σύνολο της επιχειρηματικής δραστηριότητας από την οποία θα διαχωριστεί η επιχειρηματική δραστηριότητα που πρόκειται να πωληθεί.

4.4. Περιγράψτε το επίπεδο στο οποίο ασκούνται οι βασικές λειτουργίες της επιχειρηματικής δραστηριότητας που πρόκειται να πωληθεί (για παράδειγμα, έρευνα και ανάπτυξη, παραγωγή, εμπορία και πωλήσεις, εφοδιαστική, σχέσεις με τους πελάτες, σχέσεις με προμηθευτές, συστήματα ΤΠ), εάν δεν εκτελούνται στο επίπεδο της επιχειρηματικής δραστηριότητας που πρόκειται να πωληθεί. Η περιγραφή θα πρέπει να περιλαμβάνει τον ρόλο που επιτελούν αυτά τα άλλα επίπεδα, τις σχέσεις με την επιχειρηματική δραστηριότητα που πρόκειται να πωληθεί και τους πόρους (όπως προσωπικό, στοιχεία ενεργητικού, οικονομικοί πόροι) που εμπλέκονται στη λειτουργία.

4.5. Περιγράψτε λεπτομερώς τις σχέσεις που υφίστανται μεταξύ της επιχειρηματικής δραστηριότητας που πρόκειται να πωληθεί και άλλων οντοτήτων που ελέγχονται από τα μέρη που συμμετέχουν στη συγκέντρωση (ανεξαρτήτως της μορφής της εκάστοτε σχέσης), όπως:

α) συμβάσεις προμηθειών, παραγωγής, διανομής, παροχής υπηρεσιών, έρευνας και ανάπτυξης ή άλλες·

β) κοινά ενσώματα ή άυλα στοιχεία ενεργητικού·

γ) κοινό ή αποσπασμένο προσωπικό·

δ) κοινά συστήματα ΤΠ ή άλλα συστήματα·

ε) κοινοί πελάτες.

4.6. Περιγράψτε, σε γενικές γραμμές, όλα τα σχετικά ενσώματα και άυλα στοιχεία ενεργητικού που χρησιμοποιούνται από την επιχειρηματική δραστηριότητα που πρόκειται να πωληθεί, ή ανήκουν σε αυτήν, συμπεριλαμβανομένων, σε κάθε περίπτωση, των δικαιωμάτων διανοητικής ιδιοκτησίας και των εμπορικών σημάτων. Εάν η επιχειρηματική δραστηριότητα που πρόκειται να πωληθεί προκύπτει από διαχωρισμό και αποκοπή ενός μέρους επιχειρηματικής δραστηριότητας, όλες αυτές οι πληροφορίες θα πρέπει επίσης να παρασχεθούν για το σύνολο της επιχειρηματικής δραστηριότητας από την οποία θα διαχωριστεί η επιχειρηματική δραστηριότητα που πρόκειται να πωληθεί.

4.7. Υποβάλετε οργανόγραμμα στο οποίο προσδιορίζεται ο αριθμός των ατόμων που επί του παρόντος εργάζονται σε καθέναν από τους τομείς λειτουργίας της επιχειρηματικής δραστηριότητας που πρόκειται να πωληθεί, καθώς και κατάλογο των εργαζομένων που είναι απολύτως απαραίτητοι για τη λειτουργία της επιχειρηματικής δραστηριότητας που πρόκειται να πωληθεί, με περιγραφή των καθηκόντων τους. Εάν η επιχειρηματική δραστηριότητα που πρόκειται να πωληθεί προκύπτει από διαχωρισμό και αποκοπή ενός μέρους επιχειρηματικής δραστηριότητας, όλες αυτές οι πληροφορίες θα πρέπει επίσης να παρασχεθούν για το σύνολο της επιχειρηματικής δραστηριότητας από την οποία θα διαχωριστεί η επιχειρηματική δραστηριότητα που πρόκειται να πωληθεί.

4.8. Περιγράψτε τους πελάτες της επιχειρηματικής δραστηριότητας που πρόκειται να πωληθεί, υποβάλετε κατάλογο των πελατών και περιγραφή των αντίστοιχων διαθέσιμων αρχείων, και προσδιορίστε τον συνολικό κύκλο εργασιών της επιχειρηματικής δραστηριότητας που πρόκειται να πωληθεί, ο οποίος προέρχεται από καθέναν από τους εν λόγω πελάτες (σε ευρώ και ως ποσοστό επί του συνολικού κύκλου εργασιών της επιχειρηματικής δραστηριότητας που πρόκειται να πωληθεί). Εάν η επιχειρηματική δραστηριότητα που πρόκειται να πωληθεί προκύπτει από διαχωρισμό και αποκοπή ενός μέρους επιχειρηματικής δραστηριότητας, όλες αυτές οι πληροφορίες θα πρέπει επίσης να παρασχεθούν για το σύνολο της επιχειρηματικής δραστηριότητας από την οποία θα διαχωριστεί η επιχειρηματική δραστηριότητα που πρόκειται να πωληθεί.

4.9. Υποβάλετε όλα τα σχετικά χρηματοοικονομικά στοιχεία της επιχειρηματικής δραστηριότητας που πρόκειται να πωληθεί, συμπεριλαμβανομένου του κύκλου εργασιών και των EBITDA των τελευταίων τριών οικονομικών ετών, καθώς και πρόβλεψη για τα επόμενα δύο οικονομικά έτη. Εάν είναι διαθέσιμο, υποβάλετε το τρέχον επιχειρησιακό ή στρατηγικό σχέδιο για την επιχειρηματική δραστηριότητα που πρόκειται να πωληθεί, περιλαμβανομένων τυχόν διαθέσιμων προβλέψεων. Εάν η επιχειρηματική δραστηριότητα που πρόκειται να πωληθεί προκύπτει από διαχωρισμό και αποκοπή ενός μέρους επιχειρηματικής δραστηριότητας, όλες οι πληροφορίες θα πρέπει επίσης να παρασχεθούν για το σύνολο της επιχειρηματικής δραστηριότητας από την οποία θα διαχωριστεί η επιχειρηματική δραστηριότητα που πρόκειται να πωληθεί.

4.10. Αναφέρετε και περιγράψτε τυχόν μεταβολές που επήλθαν, την τελευταία διετία, στην οργάνωση της επιχειρηματικής δραστηριότητας που πρόκειται να πωληθεί ή στις σχέσεις της με άλλες επιχειρήσεις που ελέγχονται από τα μέρη. Εάν η επιχειρηματική δραστηριότητα που πρόκειται να πωληθεί προκύπτει από διαχωρισμό και αποκοπή ενός μέρους επιχειρηματικής δραστηριότητας, όλες οι πληροφορίες θα πρέπει επίσης να παρασχεθούν για το σύνολο της επιχειρηματικής δραστηριότητας από την οποία θα διαχωριστεί η επιχειρηματική δραστηριότητα που πρόκειται να πωληθεί.

4.11. Αναφέρετε και περιγράψτε τυχόν αλλαγές που προγραμματίζονται για την επόμενη διετία σε σχέση με την οργάνωση της επιχειρηματικής δραστηριότητας που πρόκειται να πωληθεί ή τις σχέσεις της με άλλες επιχειρήσεις που ελέγχονται από τα μέρη. Εάν η επιχειρηματική δραστηριότητα που πρόκειται να πωληθεί προκύπτει από διαχωρισμό και αποκοπή ενός μέρους επιχειρηματικής δραστηριότητας, όλες αυτές οι πληροφορίες θα πρέπει επίσης να παρασχεθούν για το σύνολο της επιχειρηματικής δραστηριότητας από την οποία θα διαχωριστεί η επιχειρηματική δραστηριότητα που πρόκειται να πωληθεί.

*Πληροφορίες σχετικά με την επιχειρηματική δραστηριότητα που πρόκειται να πωληθεί, όπως περιγράφεται στις προτεινόμενες δεσμεύσεις και σύγκριση με την τρέχουσα λειτουργία της επιχειρηματικής δραστηριότητας που πρόκειται να πωληθεί*

4.12. Λαμβάνοντας υπόψη τις απαντήσεις σας στις ερωτήσεις 4.1-4.11 ανωτέρω, παραθέστε όλες τις διαφορές μεταξύ i) της επιχειρηματικής δραστηριότητας που πρόκειται να πωληθεί, όπως περιγράφεται στις προτεινόμενες δεσμεύσεις, και ii) της επιχειρηματικής δραστηριότητας που πρόκειται να πωληθεί όπως λειτουργεί επί του παρόντος. Σε περίπτωση που υπάρχουν ενσώματα ή άυλα στοιχεία ενεργητικού, προσωπικό, εγκαταστάσεις, συμβάσεις, προϊόντα, έρευνα και ανάπτυξη, υπό ανάπτυξη προϊόντα, κοινές υπηρεσίες κ.λπ., τα οποία επί του παρόντος παράγει, χρησιμοποιεί ή στα οποία βασίζεται η επιχειρηματική δραστηριότητα που πρόκειται να πωληθεί αλλά τα οποία δεν περιλαμβάνονται στις δεσμεύσεις, παραθέστε εξαντλητικό κατάλογο.

*Απόκτηση από κατάλληλο αγοραστή*

4.13. Εξηγήστε τους λόγους για τους οποίους, κατά τη γνώμη σας, η επιχειρηματική δραστηριότητα που πρόκειται να πωληθεί είναι πιθανό να αποκτηθεί από κατάλληλο αγοραστή εντός του χρονικού πλαισίου που προβλέπεται στις προτεινόμενες δεσμεύσεις.

ΤΜΗΜΑ 5

*ΔΉΛΩΣΗ*

Στο τέλος του εντύπου RM πρέπει να περιλαμβάνεται η ακόλουθη δήλωση, η οποία πρέπει να υπογράφεται από όλα τα κοινοποιούντα μέρη και οποιοδήποτε άλλο μέρος υπογράφει τις δεσμεύσεις:

«*Το ή τα κοινοποιούντα μέρη και οποιαδήποτε άλλα μέρη που υπογράφουμε τις δεσμεύσεις δηλώνουμε ότι, καθόσον γνωρίζουμε και πιστεύουμε, οι πληροφορίες που περιλαμβάνονται στην παρούσα κοινοποίηση είναι αληθείς, ορθές και πλήρεις, ότι έχουν υποβληθεί γνήσια και πλήρη αντίγραφα των εγγράφων που ζητούνται στο έντυπο RM, ότι όλες οι εκτιμήσεις επισημαίνονται ως τέτοιες και αποτελούν τις ακριβέστερες εκτιμήσεις μας για τα σχετικά πραγματικά στοιχεία, και ότι όλες οι απόψεις που διατυπώνονται είναι ειλικρινείς. Έχουμε πλήρη γνώση των διατάξεων του άρθρου 14 παράγραφος 1 στοιχείο α) του κανονισμού συγκεντρώσεων.*»

Για τα έντυπα που υπογράφονται ψηφιακά, τα ακόλουθα πεδία προορίζονται μόνο για ενημερωτικούς σκοπούς. Θα πρέπει να αντιστοιχούν στα μεταδεδομένα της/των αντίστοιχης/-ων ηλεκτρονικής/-ών υπογραφής/-ών:

Ημερομηνία:

|  |  |
| --- | --- |
| [υπογράφων 1]  Ονοματεπώνυμο:  Οργανισμός:  Ιδιότητα:  Διεύθυνση:  Αριθμός τηλεφώνου:  E-mail:  [«ηλεκτρονική υπογραφή»/υπογραφή] | [υπογράφων 2, κατά περίπτωση]  Ονοματεπώνυμο:  Οργανισμός:  Ιδιότητα:  Διεύθυνση:  Αριθμός τηλεφώνου:  E-mail:  [«ηλεκτρονική υπογραφή»/υπογραφή] |

é

1. Κανονισμός (ΕΕ) αριθ. 910/2014 του Ευρωπαϊκού Κοινοβουλίου και του Συμβουλίου, της 23ης Ιουλίου 2014, σχετικά με την ηλεκτρονική ταυτοποίηση και τις υπηρεσίες εμπιστοσύνης για τις ηλεκτρονικές συναλλαγές στην εσωτερική αγορά και την κατάργηση της οδηγίας 1999/93/ΕΚ (ΕΕ L 257 της 28.8.2014, σ. 73). [↑](#footnote-ref-1)
2. Κανονισμός (ΕΚ) αριθ. 139/2004 του Συμβουλίου, της 20ής Ιανουαρίου 2004, για τον έλεγχο των συγκεντρώσεων μεταξύ επιχειρήσεων («κανονισμός συγκεντρώσεων») (ΕΕ L 24 της 29.1.2004, σ. 1), που διατίθεται στη διεύθυνση EUR-Lex - 32004R0139 - EL - EUR-Lex (europa.eu). [↑](#footnote-ref-2)
3. Βλέπε σελίδα 22 της παρούσας Επίσημης Εφημερίδας. [↑](#footnote-ref-3)
4. Κανονισμός (ΕΕ) 2018/1725 του Ευρωπαϊκού Κοινοβουλίου και του Συμβουλίου, της 23ης Οκτωβρίου 2018, για την προστασία των φυσικών προσώπων έναντι της επεξεργασίας δεδομένων προσωπικού χαρακτήρα από τα θεσμικά και λοιπά όργανα και τους οργανισμούς της Ένωσης και την ελεύθερη κυκλοφορία των δεδομένων αυτών, και για την κατάργηση του κανονισμού (ΕΚ) αριθ. 45/2001 και της απόφασης αριθ. 1247/2002/ΕΚ (ΕΕ L 295 της 21.11.2018, σ. 39), που διατίθεται στη διεύθυνση EUR-Lex - 32018R1725 - EL - EUR-Lex (europa.eu). Βλ. επίσης τη δήλωση περί ιδιωτικότητας σχετικά με τις έρευνες συγκεντρώσεων στη διεύθυνση https://ec.europa.eu/competition-policy/index/privacy-policy-competition-investigations\_en. [↑](#footnote-ref-4)